Pahang umum RM9.3 juta Bantuan Prihatin COVID-19 Fasa 2

KUANTAN, 23 Syawal 1442H, Jumaat – Kerajaan negeri Pahang memperuntukkan RM9.3 juta sebagai Bantuan Prihatin Pahang (BPP) COVID-19 Fasa Dua kepada rakyat negeri itu yang terjejas pendapatan ekoran pelaksanaan Perintah Kawalan Pergerakan (PKP) dan PKP Diperketatkan (PKPD).

Menteri Besar Datuk Seri Wan Rosdy Wan Ismail berkata bantuan dalam bentuk wang tunai dan bakul makanan itu diberikan secara bersasar, melibatkan beberapa sektor.

“Antara golongan menerima bantuan ini ialah pengusaha bot dan pemandu pelancong, operator kantin harian sekolah dan pekerja mereka, penyedia perkhidmatan penghantaran, pemandu e-hailing serta sukarelawan di pusat pemberian vaksin (PPV).

“Turut menerimanya ialah masyarakat Orang Asli menerusi tok batin mereka, ahli Persatuan Veteran Angkatan Tentera Malaysia dan Persatuan Bekas Polis Malaysia serta penggiat seni.” katanya dalam kenyataan di sini hari ini.

Wan Rosdy berkata penerima lain ialah penduduk di bawah Jawatankuasa Kemajuan dan Kemakmuran Kampung (JKKK), Jawatankuasa Kemajuan dan Kemakmuran Rancangan (JKKR) serta Jawatankuasa Kemajuan dan Kemakmuran Kampung Baharu (JKKB).

Pengagihan bantuan itu akan dilaksanakan secepat mungkin bagi meringankan beban penerimanya.

Wan Rosdy berkata peruntukan baharu itu menjadikan jumlah keseluruhan BPP COVID-19 untuk tahun ini sebanyak RM17.1 juta, dengan peruntukan fasa pertama berjumlah RM7.8 juta diumumkan pada 24 Mei lalu.

Antara golongan yang menerima manfaat daripada pengagihan fasa pertama ialah miskin tegar, orang kurang upaya, pemandu teksi dan warga emas melebihi 80 tahun yang menerima bantuan Jabatan Kebajikan Masyarakat. – Bernama


Bekas KP Pelajaran tak setuju sesi persekolahan mula jam 8 pagi

Oleh Zuhayati Yazid

BANGI, 10 Rejab 1444H, Rabu – Cadangan perubahan sistem persekolahan di Semenanjung bermula jam 8 pagi akan memberi kesan kepada banyak pihak, terutama ibu bapa yang bekerja.

Bekas Ketua Pengarah Pelajaran, Tan Sri Alimuddin Mohd Dom berkata, jadual sesi persekolahan yang bermula 7.45 pagi seperti sedia kala telah dimulakan selama puluhan tahun.

Ianya lengkap dan terbukti masih relevan memandangkan susunan waktu kemasukan telah diatur dengan sempurna, tegas beliau.

“Sebelum ini terdapat kajian melibatkan tiga peringkat masa telah dijalankan iaitu masa untuk kemasukan pelajar sekolah iaitu pada jam 7.45 pagi, diikuti waktu kemasukan pejabat pada 8 pagi dan untuk pekerja di sektor swasta pula bermula 9 pagi.

“Aliran masa ini dilihat sangat sempurna kerana memudahkan perjalanan semua pihak dan sekali gus mampu mengurangkan kesesakan jalan raya pada satu-satu masa.

“Kita bimbang jika kemasukan serentak, keadaan akan lebih sesak sekali gus membebankan banyak pihak terutama ibu bapa yang menghantar anak sendiri ke sekolah.

“Malah mereka terpaksa bergegas ke pejabat dalam keadaan yang lebih kelam kabut,” katanya ketika dihubungi Ismaweb.net, hari ini.

Mengulas lanjut, Tokoh Pendidikan Negara itu berpandangan, ia juga memberi kesan besar kepada pengusaha bas sekolah berikutan terpaksa mengejar waktu untuk menghantar pelajar dalam masa yang serentak.

Justeru, Alimuddin berkata, syor itu memerlukan penelitian dan perbincangan menyeluruh dengan semua pihak terutamanya ibu bapa, guru-guru dan pelajar sendiri.

Semalam, Pensyarah Pusat Kajian Kepelbagaian Pendidikan, Fakulti Pendidikan UKM, Dr Anuar Ahmad mencadangkan Kementerian Pendidikan (KPM) mengubah sesi persekolahan di Semenanjung Malaysia bermula jam 8 pagi.

Katanya, kerajaan sepatutnya mempunyai belas kasihan dan empati kepada keadaan guru, ibu bapa dan anak-anak yang terpaksa bangun seawal jam 4.30 pagi semata-mata mengelak kesesakan untuk tiba ke sekolah.


Pemberian bantuan tak seharusnya jadi isu politik

KUALA LUMPUR, 27 Jamadilawal 1443H, Sabtu – Pemberian bantuan kepada mangsa yang terjejas akibat bencana banjir yang melanda negara tidak seharusnya dijadikan isu politik, kata Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff.

“Dalam membincangkan soal kesukarelawanan dan pemberian bantuan adalah merupakan satu ibadah yang tidak seharusnya dijadikan sebagai satu isu politik.

Bagi saya sendiri yang berada dalam sebuah parti politik Islam kami telah dididik sebelum kami menyertai arena politik untuk melakukan kerja-kerja kebajikan dan saya sendiri sudah 35 tahun bersama dengan masyarakat jadi sebenarnya kerja kebajikan ini adalah tanggungjawab kita dan politik ini cumalah pelengkap untuk menyempurnakan tanggungjawab sebagai khalifah di bumi ini,” katanya.

Beliau berkata demikian dalam program Ruang Bicara ter`bitan Bernama TV dengan tajuk “Misi Bantuan Banjir Untuk Laba Politik?” di sini.

Ketika ditanya mengenai penglibatan sukarelawan daripada parti politik yang mengenakan pakaian dan logo parti ketika di lapangan, Siti Zailah berkata Malaysia sebagai sebuah keluarga besar yang mempunyai masyarakat dengan pelbagai latar belakang telah menunjukkan sikap keterbukaan dan keikhlasan masing-masing dalam membantu mangsa-mangsa yang terkesan akibat banjir.

“Kita sebagai satu keluarga besar yang mempunyai pelbagai kaum, bangsa dan ideologi politik, ini menunjukkan keterbukaan kita yang penting kita tidak meletakkan mesti pakai pakaian yang tertentu, sebab itu menunjukkan keikhlasan mereka.

Bagi saya, tak kisah mereka pakai warna atau logo apa, yang penting adalah kecintaan dan kasih sayang mereka bagaimana mereka menyantuni mangsa ini adalah sifat yang terpuji dan saya lihat ada orang Islam menolong yang bukan Islam dan begitu juga sebaliknya menunjukkan dalam kita menghadapi bencana ini kita adalah seperti satu keluarga yang erat,” katanya.

Jabatan Kebajikan Masyarakat (JKM) telah menggerakkan lebih daripada 3,000 pegawainya bagi memastikan penempatan dan kebajikan mangsa-mangsa banjir berada dalam keadaan terurus serta makan minum yang mencukupi dan sebanyak RM35 juta telah dibelanjakan oleh pihak kementerian bagi tujuan penyediaan barangan keperluan asas.

Selain itu, seramai 1,500 Sukarelawan Kaunselor yang berdaftar dengan Lembaga Kaunselor Malaysia juga telah digerakkan untuk menjalankan Intervensi Psikososial kepada mangsa bencana yang terlibat.

Kementerian melalui Jabatan Pembangunan Wanita juga telah menggerakkan Skuad Waja yang memiliki keahlian berdaftar seramai 100,200 untuk turun sama membantu mangsa bencana memberikan sokongan emosi termasuk membantu membersihkan rumah mangsa banjir.

Ahli Dewan Negara Senator Jaziri Alkaf Abdillah Suffian turut menambah, kerajaan negeri dan Persekutuan perlu melakukan satu pencarian penyelesaian yang serius untuk memastikan jika berlakunya kejadian banjir dalam skala yang berlaku pada tahun ini ada persediaan dari pihak kepimpinan negara dan negeri untuk memastikan kejadian itu tidak berulang.

“Kita lihat seperti apa yang berlaku di Selangor adalah sesuatu yang berbeza dan kita perlu lihat cara untuk kita lakukan satu ‘flood mitigation system’ (sistem tebatan banjir) untuk menangani apa yang berlaku sekarang untuk masa hadapan supaya ada langkah-langkah untuk meminimakan apa yang mungkin berlaku,” katanya. – Bernama


COVID-19 tak bahaya? PPIM minta penjelasan KKM

BANGI, 11 Rabiulawal 1442H, Rabu – Tular di media sosial baru-baru ini video sekumpulan doktor serta pengamal kesihatan menyatakan bahawa COVID-19 adalah virus selesema biasa dan dunia kini tidak berdepan dengan pandemik.

Dalam klip video berdurasi 18 minit itu, para doktor dan aktivis membuat beberapa dakwaan tidak berasas dengan menyifatkan COVID-19 tidak berbahaya.

Mereka yang membuat dakwaan mengelirukan itu adalah sekumpulan profesional dalam bidang kesihatan yang menggelar diri sebagai ‘World Doctors Alliance’.

Namun, carian mendapati bahawa para doktor yang dilihat dalam video tersebut tidak berafiliasi dengan Pertubuhan Kesihatan Dunia (WHO).

Sementara itu, Persatuan Pengguna Islam Malaysia (PPIM) berkata, pihaknya telah dihujani pelbagai persoalan mengenai pandemik COVID-19 susulan kenyataan World Doctors Alliance.

Ini kerana, katanya, World Doctor Alliance mendakwa, pandemik ini bukanlah sesuatu yang serius tetapi telah mengakibatkan kesan yang amat mendalam terhadap seluruh masyarakat dunia terutama dari komuniti peniaga.

“Oleh kerana kenyataan ini datangnya daripada pihak World Doctors Alliance yang terdiri daripada pakar-pakar dalam bidang kesihatan dan berkaitan, maka para pengguna dari segenap pihak telah menghubungi kami untuk mendapatkan penjelasan mengenai pandemik, atau lebih dianggap sebagai ‘plandemik’, bermaksud satu pandemik yang dirancang.

“PPIM menganggap isu ini berhak mendapat penjelasan dari pihak kerajaan Malaysia memandangkan gejala ini telah mengakibatkan kesan yang teruk terhadap negara dan juga rakyat negara ini,” katanya dalam satu kenyataan, hari ini.

Persatuan itu berharap pihak berkaitan terutamanya Kementerian Kesihatan Malaysia (KKM) dan Majlis Keselamatan Negara (MKN) dapat segera memberikan penjelasan berkenaan kenyataan dakwaan tu.

“Ini kerana ia telah menimbulkan keresahan di kalangan masyarakat yang telah menjejaskan kualiti hidup rakyat Malaysia,” katanya.

World Doctors Alliance mengumpulkan 17 individu termasuk ahli politik, aktivis, peguam, pakar psikologi dan doktor untuk menafikan kesan pandemik COVID-19 yang sedang berlaku.

Panel ini membentuk sebuah jawatankuasa penyiasatan coronavirus luar Parlimen bebas (ACU 2020) yang dengan lantang menyangkal adanya wabak.

Pengasas World Doctors Alliance, Heiko Schöning pernah ditangkap kerana berbicara menentang wabak di London pada bulan September, bahkan menyifatkan krisis kesihatan ketika ini sebagai ‘Plandemic’.

Panel ini bertemu di Berlin, Jerman pada 10 Oktober lalu.

Walaupun video asal yang disiarkan di laman web ACU dan saluran YouTube telah dihapuskan, namun keseluruhan video masih tersebar di media sosial lain hingga mencetuskan kekecohan.


Netizen hina Agong, Permaisuri gesa pelaku dikenakan tindakan

BANGI, 16 Jamadilawal 1442H, Khamis – Tuanku Raja Permaisuri Agong menzahirkan rasa murka terhadap tindakan pihak yang menyunting serta memuat naik beberapa gambar di media sosial yang menghina wajah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Tunku Azizah Aminah Maimunah Iskandariah di laman Instagramnya, hari ini menggesa individu berkenaan dikenakan tindakan.

“Gara-gara orang tiada kerja, buat cari dosa sahaja.

“Kepada Allah berserah. Sila ambil tindakan,” tulis Tunku Azizah di Instagram baginda hari ini.

Sebuah akaun Instagram menggunakan nama @bukan_bangjago telah memuat naik beberapa gambar tidak menyenangkan dan menghina Al-Sultan Abdullah, dipercayai sejak November lalu.

Bahkan, lebih tidak bertanggungjawab, kapsyen pada gambar-gambar yang dimuat naiknya turut menggunakan kata-kata kesat dalam bahasa Indonesia.

Sementara itu, rata-rata netizen turut mengecam perbuatan tersebut dengan menyifatkannya sebagai biadab dan menggesa Polis Diraja Malaysia (PDRM) untuk mengambil tindakan segera.


Naik helikopter kerajaan, Anwar beri bola tanggung kepada PN

Oleh Siti Hafidah Abd Ghaffar

BANGI, 21 Muharam 1445H, Selasa – Tindakan Datuk Seri Anwar Ibrahim menggunakan helikopter kerajaan ketika menghadiri program di Kedah, baru-baru ini dilihat seperti memberi ‘bola tanggung’ kepada Perikatan Nasional (PN) menjelang Pilihan Raya Negeri (PRN) akan datang.

Penganalisis politik dari Universiti Teknologi Mara (UiTM), Mujibu Abd Muis berkata, sekiranya dakwaan bahawa Pengerusi Pakatan Harapan (PH) menggunakan kemudahan tersebut untuk berkempen disahkan benar, maka jelas tindakan itu salah.

“Ia sepatutnya menjadi isu kerana Perdana Menteri mengangkat hal-hal terkait tatakelola.

“Tapi kalau digunakan hal-hal terkait dengan kerajaan mungkin boleh. Mungkin pergi dalam konteks hal kerajaan tapi terselit hal parti, itu kita kata ‘grey area’ (zon kelabu),” katanya ketika ditemui Ismaweb.net di Ibu Pejabat TV Pertiwi, di sini semalam.

Mengulas lanjut, Mujibu berkata, apa yang perlu dilakukan adalah mencari mekanisme bagi memastikan perkara itu tidak berlaku supaya hal yang menyentuh zon kelabu boleh diselesaikan.

“Kalau tidak istilahnya boleh jadi ‘bangau oh bangau’. Siapa juga yang naik nanti Islam tak Islam, ulama tak ulama jadi juga,” katanya.

Terdahulu, kehadiran Anwar ke kawasan luar bandar negeri Kedah, menarik perhatian ramai apabila beliau memilih menggunakan helikopter termasuk ketika menghadiri program di Jeneri dan Kupang.

Tindakan menggunakan helikopter berkenaan turut mendapat kritikan Menteri Besar, Datuk Seri Muhammad Sanusi Md Nor dalam ceramah kempennya apabila menganggap Perdana Menteri sepatutnya boleh menggunakan kenderaan darat lain.

Sementara itu, penganalisis politik, Dr Azmi Hassan menyifatkan isu ini bukan perkara baharu memandangkan Anwar sebelum ini turut menggunakan helikopter – yang dimiliki seorang jutawan berasal dari Sungai Petani, Kedah – ketika berkempen dalam Pilihan Raya Umum ke-15 (PRU15) lalu.

Bagaimanapun katanya, Perdana Menteri perlu belajar daripada stigma negatif mengenai perkara ini.

“Memang benar penggunaan helikopter ke Kedah itu untuk urusan rasmi kerajaan. Tetapi seharusnya (Anwar) tidak menggunakan helikopter. Paling tidak kalau nak cepat gunalah kapal terbang walaupun dikatakan tidak berapa efisien.

“Ini kerana ia boleh dijadikan senjata pembangkang dan kita tahu semasa kempen PRU15 telahpun dijadikan senjata, maka apa beza dengan PRN.

“Seharusnya perkara ini perlu diketahui orang media di PMO itu sendiri supaya stigma negatif ini tidak digunakan, seolah-olah memberi ‘bola tanggung’ kepada PN,” katanya.


44 maut serangan bunuh diri di perhimpunan politik Pakistan

ISLAMABAD, 13 Muharam 1445H, Isnin – Sekurang-kurangnya 44 orang maut dan berpuluh-puluh lagi cedera dalam serangan bunuh diri di perhimpunan politik, wilayah Khyber Pakhtunkhwa di barat laut Pakistan.

Serangan menyasarkan parti Jamiat Ulema-e-Islam-F (JUI-F) – rakan gabungan kerajaan yang diketuai ulama terkenal yang berpengaruh – apabila lebih 400 ahli dan penyokong berkumpul di bawah khemah di bandar Khar, berhampiran bersempadan Afghanistan, pada hari Ahad, kata pegawai.

“Khemah runtuh, mangsa yang terkorban terperangkap,” kata Abdullah Khan, yang cuba membantu mangsa.

Terdapat kekeliruan, antara daging manusia, anggota badan, dan bahagian tubuh kerana bertaburan di seluruh kawasan, bersama mayat tidak bernyawa, katanya.

Menteri Kesihatan wilayah Khyber Pakhtunkhwa, Riaz Anwar memberitahu AFP lewat Ahad bahawa 44 orang telah disahkan terbunuh dan sekurang-kurangnya 120 cedera.

“Ia adalah serangan bunuh diri, apabila pengebom meletupkan diri dalam jarak dekat dengan pentas,” katanya kepada AFP.

Ketua JUI-F, Maulana Fazlur Rehman menuntut Perdana Menteri Pakistan Shehbaz Sharif dan Ketua Menteri sementara, Khyber Pakhtunkhwa menjalankan siasatan mengenai letupan Bajaur.

“Seorang pemimpin kanan dari parti itu sepatutnya menyampaikan ucapan, tetapi tragedi letupan bom berlaku sebelum ketibaannya,” kata Ketua Polis wilayah Khyber Pakhtunkhwa, Akhtar Hayat Gandapur, kepada AFP.

Beliau berkata, letupan itu menyasarkan konvensyen JUI-F.

Pakistan menyaksikan kebangkitan semula serangan militan sejak tahun lalu apabila gencatan senjata antara Tehreek-e-Taliban Pakistan (TTP) dan kerajaan di Islamabad gagal.

TTP berikrar taat setia kepada militan Taliban Afghanistan. Kerajaan Pakistan menuduh kerajaan Taliban menyediakan tempat persembunyian kepada militan TTP berhampiran sempadan. – Agensi


UNIFIL beri amaran situasi bahaya selepas Hizbullah-Israel berbalas tembakan

BEIRUT, 27 Zulhijjah 1442H, Jumaat – Pasukan pengaman PBB yang melakukan rondaan di sempadan antara Israel dan Lubnan, UNIFIL memberi amaran keras mengenai ‘situasi yang sangat berbahaya’ di kawasan terbabit .

Ini selepas gerakan Hizbullah Lubnan dan tentera rejim pengganas Israel berbalas tembakan hari ini.

“Situasi ketika ini sangat berbahaya, dengan peningkatan tindak balas dilakukan kedua-dua belah pihak selama dua hari ini,” katanya, sambil memaklumkan bahawa pihaknya berusaha ‘mencegah situasi daripada tidak dapat dikawal.’

Organisasi Hizbullah yang disokong Iran mengatakan bahawa mereka telah menembak puluhan roket di tanah terbuka berhampiran kedudukan Israel di kawasan Shebaa Farms yang dipertikaikan sebagai tindak balas terhadap serangan udara Israel di Lubnan minggu ini.

Dalam satu kenyataan, Hizbullah mendakwa, serangan udara Israel telah menyasarkan kawasan terbuka di Lubnan.

Roket dilepaskan ke arah Israel dari selatan Lubnan menghala siren di utara Israel dan Dataran Tinggi Golan yang dijajah Israel.

Tidak ada laporan segera mengenai kerosakan atau korban nyawa direkodkan setakat ini.

Media Israel melaporkan bahawa beberapa roket telah dipintas oleh sistem pertahanan Iron Dome Israel. – Agensi


Polis cari dua suspek kes pukul guna getah paip

BANGI, 18 Ramadan 1442H, Jumaat – Polis sedang mengesan dua suspek yang terbabit dalam kes pukul dua lelaki menggunakan getah paip selain ditendang dalam satu video yang tular di media sosial baru-baru ini.

Ketua Polis Daerah Dang Wangi, Asisten Komisioner Mohamad Zainal Abdullah berkata, video berdurasi 54 saat itu dipercayai berlaku di kawasan Chow Kit, di ibu negara.

Beliau berkata, kejadian itu turut disaksikan oleh enam individu lain, semalam.

“Isi kandungan video itu didapati jelas melanggar undang-undang dan boleh mendatangkan kegusaran awam.

“Satu laporan polis dibuat oleh Bahagian Siasatan Jenayah, Ibu Pejabat Polis Daerah (IPD) Dang Wangi untuk menyiasat video berkenaan,” katanya dalam satu kenyataan, hari ini.

Mohamad Zainal berkata, siasatan polis akan menjurus kepada individu yang terbabit dalam video berkenaan.

“Mereka akan dikesan dan dipanggil untuk memberi keterangan bagi membantu siasatan mengikut Seksyen 324 dan 342 Kanun Keseksaan.

“Orang ramai diingatkan supaya tidak berkongsi atau menyebarkan video itu di media sosial bagi mengelakkan kegusaran awam,” katanya.

Menurutnya, orang ramai yang mempunyai maklumat berhubung kejadian itu supaya tampil atau menghubungi IPD Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis berhampiran.


Kenapa perlu ‘mangsakan’ hutan simpan Kuala Langat demi pembangunan?

Oleh Athirah Huda Zalhe

BANGI, 23 Muharram 1443H, Rabu – Kenapa hutan simpan Kuala Langat Utara menjadi ‘mangsa’, sedangkan banyak tanah-tanah lain di Selangor yang boleh digunakan untuk tujuan pembangunan.

Persoalan itu dibangkitkan Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya terhadap pengakuan kerajaan negeri Selangor menyahwarta 54 peratus hutan simpan berkenaan.

Isnin lalu, Dewan Undangan Negeri (DUN) Selangor diberitahu bahawa separuh hutan simpan Kuala Langat Utara telah dinyahwartakan sejak keputusan itu dibuat pada Mei lepas.

Exco Alam Sekitar dan Hal Ehwal Orang Asli, Hee Loy Sian berkata, Majlis Mesyuarat Kerajaan Negeri (MMKN) Selangor telah menyahwartakan 536.7 hektar – daripada rancangan asal seluas 930.9 hektar – selepas mempertimbangkan bantahan awam.

Tanah berkenaan akan diberikan kepada syarikat swasta Gabungan Indah Sdn Bhd untuk tujuan pembangunan.

Mengulas perkara itu, Haji Aminuddin menyifatkan keputusan kerajaan negeri di bawah Pakatan Harapan (PH) sebagai tidak wajar memandangkan banyak implikasi yang boleh berlaku, khususnya dari segi alam sekitar dan rizab tanah-tanah hutan simpan semakin terhakis.

“Walhal, kita rasa banyak lagi tanah-tanah di Selangor yang boleh diambil untuk pembangunan.

“Konsep pembangunan lestari ini seharusnya merangkumi semua, bukan hanya membangunkan bangunan batu tanpa ada ekosistem yang menjamin kelestarian alam sekitar kita ini,” katanya kepada Ismaweb.net, hari ini.

Beliau bimbang, tindakan ‘meragut’ kelestarian alam semulajadi negeri akan memberi implikasi banjir kilat dan tanah runtuh seperti yang berlaku di Kedah serta Cameron Highland di Pahang.

Bukan hanya ekosistem terjejas, malah habitat hidupan liar di hutan simpan itu juga berisiko terancam disebabkan kerakusan pembangunan, katanya.

“Pada saya, konsep pembangunan lestari perlu ada kerana ia bukan hanya pembangunan dari segi fizikal tetapi juga alam sekitar dapat dibangunkan bersama.

“Atau apakah ada ‘deal’ yang cuba disorokkan? Jika ada salah guna atau unsur rasuah, maka ia perlu disiasat dan kerajaan negeri tak boleh tunduk kepada pemaju hanya sekadar atas pembangunan semata-mata,” katanya.


PBB kecam serangan ‘keji’ sasar sekolah Afghanistan

GENEVA, 18 Ramadan 1443H, Rabu – Pertubuhan Bangsa-Bangsa Bersatu (PBB) mengecam insiden letupan bom di dua institusi pendidikan di ibu negara Afghanistan hari ini, yang mengorbankan sekurang-kurangnya enam nyawa dan mencederakan hampir 20 yang lain.

Letupan berlaku di Sekolah Tinggi Abdul Rahim Shahid – menempatkan semua pelajar lelaki – dan Pusat Pendidikan Mumtaz, di mana kedua-duanya terletak di kawasan Dasht-e-Barchi, kawasan didominasi penganut Syiah di Kabul barat.

Serangan di Sekolah Tinggi Abdul Rahim Shahid dilaporkan berlaku ketika pelajar keluar dari kelas pagi, menurut PBB di Afghanistan.

Sementara, letupan di Pusat Pendidikan Mumtaz berlaku tidak lama kemudian.

Penyelaras Kemanusiaan PBB di Afghanistan, Ramiz Alakbarov berkata, perbuatan keganasan ke atas sekolah tidak boleh diterima, sekali gus mengutuk sekeras-kerasnya serangan ‘mengerikan’ itu.

“Keganasan di dalam atau di sekitar sekolah tidak boleh diterima.

“Bagi rakyat Afghanistan, yang sudah dilanda peperangan selama 40 tahun, sekolah harus menjadi tempat selamat dan tempat di mana-mana kanak-kanak boleh belajar,” katanya.

Alakbarov menegaskan bahawa serangan terhadap orang awam dan infrastruktur awam, termasuk sekolah adalah dilarang sama sekali di bawah undang-undang kemanusiaan antarabangsa.

Serangan ‘keji’ itu turut dikecam Misi Bantuan PBB di Afghanistan (UNAMA) menerusi kenyataan di Twitternya, hari ini.

“Mereka yang bertanggungjawab ke atas jenayah yang menyasarkan sekolah dan kanak-kanak mesti dibawa ke muka pengadilan,” kata UNAMA.

Berita berkaitan:


Tiga pemimpin tertinggi Pakistan positif COVID-19

ISLAMABAD, 16 Syaaban 1442H, Selasa – Presiden Pakistan Arif Alvi disahkan positif COVID-19, seminggu selepas menerima suntikan vaksin tanpa nama.

Selain itu, Perdana Menteri Imran Khan didapati positif wabak itu dua hari setelah menerima dos pertama awal bulan ini.

Pegawai menjangkakan bahawa beliau mungkin dijangkiti wabak itu sebelum mendapat suntikan.

Semalam, Menteri Pertahanan Negara, Pervez Khattak berkata, beliau turut disahkan positif wabak berkenaan.

“Kita semua perlu serius mengenai gelombang ketiga ini. Semoga Allah melindungi kita semua,” katanya dalam satu perutusan.

Kes Coronavirus meningkat dengan cepat di negara Asia Selatan di mana sebanyak 659,116 jangkitan dan lebih daripada 14,250 kematian dilaporkan.

Pada masa sama, sebanyak 4,525 jangkitan dan 41 kematian baharu dalam tempoh 24 jam terakhir.

Selain itu, pemerintah sedang dalam proses mengetatkan sekatan termasuk larangan upacara perkahwinan dan perjumpaan ramai.

Kerajaan telah melancarkan program vaksinasi pada bulan ini dengan mengutamakan suntikan kepada pekerja kesihatan dan golongan warga emas yang berisiko tinggi dijangkiti wabak. -Agensi


Polisi ekonomi populis bawa malapetaka kepada negara

BANGI, 22 Zulhijjah 1443H, Jumaat – Setiap dasar dan polisi ekonomi populis semata-mata mahu mencapai keuntungan politik harus diketepikan.

Ini kerana langkah itu akan membawa malapetaka kepada negara dalam jangka panjang seperti yang berlaku di Sri Lanka.

Dr Ahmad Shahir Abdul Aziz berkata, pengenalan atau perubahan sesuatu dasar tanpa kajian mendalam dan keghairahan mengemukakan polisi populis sebenarnya perlu dijadikan ‘red flag’ kepada kerajaan kerana boleh menjerumuskan negara ke dalam situasi buruk, bahkan berkemungkinan menjadi ‘negara gagal’.

Mengambil contoh Sri Lanka, Pengurus Kanan Penggalakan Pelaburan Perak Investment Management Centre (InvestPerak) itu berkata, dahulunya makmur kini dirundung malang kerana kegagalan Colombo membayar hutang luar negara AS$51 bilion (RM215.7 bilion), sekali gus memberi isyarat negara Asia Selatan itu jatuh muflis.

Katanya, dalam ekonomi negara, konsep pinjaman dan ‘berhutang’ adalah perkara biasa untuk membolehkan kerajaan mempunyai sumber menampung perbelanjaan pembangunan, akhirnya hasil projek pembangunan diyakini mampu memberikan kesan berganda, sekali gus pulangan semula kepada negara.

Namun, konsep ini jika tidak diurus baik, bakal membawa malapetaka kepada negara seperti Sri Lanka yang sebelum ini berjaya melunaskan hutang secara terkawal sejak merdeka pada 1948.

“Namun, krisis memuncak apabila kepemimpinan negara mengambil tindakan salah sehingga memburukkan lagi keadaan.

“Antaranya mengenakan larangan import meluas bagi mengatasi masalah rizab mata wang asing semakin berkurangan menyebabkan kekurangan bekalan makanan dan bahan api, akhirnya menimbulkan kemarahan rakyat,” katanya menulis di Berita Harian.

Mengulas lanjut, beliau berkata, dalam konteks Malaysia, walaupun kadar hutang negara masih terkawal berbanding Sri Lanka, tindakan berhati-hati perlu diambil agar tidak melakukan kesilapan.

Sebagai rekod, jumlah hutang negara pada akhir Disember tahun lalu adalah RM979.8 bilion bersamaan 63.4 peratus daripada nilai Kadar Keluaran Dalam Negara Kasar (KDNK).

Unjuran hutang Sri Lanka meningkat 94 peratus daripada nilai KDNK pada 2019 kepada 119 peratus tahun lalu seperti didedah Tabung Kewangan Antarabangsa (IMF).

Justeru katanya, pelaksanaan dasar ekonomi rasional perlu dilaksanakan bagi mengimbangi antara memenuhi kehendak rakyat dengan meningkatkan pendapatan negara.

“Pelaksanaan dasar ini juga tentu memerlukan karakter kepemimpinan kuat dan bertanggungjawab serta berkeupayaan meyakinkan semua pihak mengenai kebaikannya kepada rakyat dan negara jika dilaksanakan.

“Antaranya, pelaksanaan subsidi petrol bersasar bagi memastikannya dinikmati golongan rentan dan mereka benar-benar memerlukan bantuan.

“Di samping itu, inisiatif ini juga dapat mengurangkan beban fiskal kerajaan, mengatasi masalah ketirisan serta hasil penjimatan perbelanjaan kerajaan dapat diagihkan semula untuk program lebih berkesan menyumbang kepada kesejahteraan rakyat,” katanya.


Presiden Sri Lanka setuju letak jawatan minggu depan

COLOMBO, 10 Zulhijjah 1443H, Ahad – Presiden Sri Lanka, Gotabaya Rajapaksa bersetuju untuk berundur minggu depan selepas menerima desakan untuk beliau melepaskan jawatan.

Terdahulu, penunjuk perasaan menyerbu kediaman Presiden dan membakar rumah Perdana Menteri untuk melepaskan kemarahan mereka terhadap krisis ekonomi yang semakin teruk.

Speaker Parlimen, Mahinda Yapa Abeywardena dalam satu kenyataan di televisyen berkata, Rajapaksa telah bersetuju untuk meletakkan jawatan pada 13 Julai.

“Keputusan untuk berundur pada 13 Julai telah diambil untuk memastikan penyerahan kuasa secara aman.

“Oleh itu, saya meminta orang ramai menghormati undang-undang dan mengekalkan keamanan,” kata Abeywardena.

Sebelum ini, Rajapaksa telah dipindahkan dari kediaman presiden di Colombo, sebelum beribu-ribu penunjuk perasaan menyerbu bangunan itu, menuntut peletakan jawatannya.

“Hari ini adalah hari kemerdekaan bagi saya yang dilahirkan di negara ini, bukan 1948.

“Kerana hari ini kami telah berjuang untuk kebebasan kami daripada kezaliman dan ahli politik yang rakus dan tamak yang telah membawa negara kita ke tanah kosong,” kata seorang penunjuk perasaan kepada Al Jazeera. – Agensi


Erdogan kritik Joe Biden label Presiden Russia ‘pembunuh’

ANKARA, 6 Syaaban 1442H, Sabtu – Presiden Turki, Recep Tayyip Erdogan mengkritik Joe Biden kerana melabelkan Presiden Russia, Vladimir Putin sebagai ‘pembunuh’, atas alasan komen itu ‘tidak dapat diterima’.

Terdahulu, dalam temu bual dengan ABC, Presiden Amerika Syarikat (AS) itu ditanya sama ada menganggap Putin sebagai ‘pembunuh’, dan dia menjawab ‘ya’.

Joe Biden turut menyatakan rakan sejawatnya dari Russia itu akan ‘membayar’ dakwaan mengenai percubaan untuk melemahkan pencalonannya dalam pilihan raya AS pada tahun 2020.

Mengulas perkara itu, Erdogan menyifatkan kenyataan Biden mengenai Putin tidak sesuai statusnya sebagai presiden.

“Bagi saya, Putin telah melakukan apa yang perlu dengan memberikan respons yang sangat, sangat pintar, sangat berkelas,” katanya.

Erdogan mengakui Putin sebagai ‘teman dan rakan strategik’ walaupun terdapat perbezaan mengenai konflik di Nagorno-Karabakh, Syria, dan Libya.

Difahamkan, Russia memanggil duta besarnya ke Washington untuk berunding sebagai tindak balas.

Bagaimanapun, Presiden Putin setakat ini hanya bertindak balas dengan mengucapkan kesejahteraan untuk kesihatan Biden, 78 tahun.

Putin juga mengatakan bahawa Moscow tidak akan memutuskan hubungan dengan Washington ekoran perkara itu. – Agensi


Pelancaran 11 tawaran untuk Temerloh

DENGAN lafaz bismillahirrahmanirrahim, di hari Jumaat yang diberkati bertarikh 11 November 2022 ini saya mengumumkan 11 tawaran saya kepada warga Temerloh sekiranya dipilih menjadi Ahli Parlimen P.088 Temerloh.

11 tawaran tersebut adalah seperti berikut:

1. Menjadikan Temerloh Destinasi Pelancongan Antarabangsa.

Mengangkat Temerloh sebagai antara destinasi pelancongan utama di Malaysia ke peringkat antarabangsa melalui Pelancongan Makanan (Food Tourism), Pelancongan Pendidikan (Education Tourism) dan Pelancongan Sejarah (Historicn Tourism).

2. Melahirkan 1,000 Usahawan Komuniti Baharu.

Mewujudkan peluang ekonomi melalui projek-projek strategik perniagaan komuniti yang mampan dan melahirkan 1,000 usahawan komuniti baharu dalam pelbagai bidang untuk tempoh 5 tahun.

3. Menyelesaikan Masalah Pencemaran Alam.

Menyelesaikan masalah pencemaran alam sekitar seperti bahan sisa kilang dan sebagainya.

4. Mewujudkan Lebih Banyak Pusat Rekreasi.

Mewujudkan lebih banyak pusat-pusat rekreasi dan fasiliti untuk anak muda seperti taman-taman rekreasi, gelanggang-gelanggang sukan seperti futsal, badminton, bola jaring dan sebagainya.

5. Menaiktaraf Pusat Tahfiz dan Pondok.

Membantu pondok serta pusat pengajian tahfiz dengan membaiki dan menaiktaraf infrastruktur kepada tahap yang selesa, serba lengkap, berkualiti tinggi dan canggih mengikut perkembangan teknologi.

6. Melestarikan Kemudahan Prasarana.

Mewujudkan sebuah badan atau komuniti yang membantu membaiki kerosakan kemudahan prasarana-prasarana awam melalui kerjasama PBT, NGO dan komuniti setempat.

7. Memperkasa Industri Ikan Patin di Temerloh.

Mengangkat Temerloh “Bandar Ikan Patin” dengan memperkasakan industri penternakan Ikan Patin ke peringkat yang lebih tinggi melalui eksport mentah dan perlancongan makanan (food tourism) ke arah menjadi bandar yang berpendapatan tinggi.

8. Membina Pusat Sejarah Pahang.

Membangunkan pusat-pusat sejarah negeri Pahang terutamanya di daerah Temerloh yang penuh dengan sejarah perjuangan nenek moyang bagi mengangkat peradaban, kesenian dan kebudayaan Melayu. Sekaligus, ke arah menjadi bandar pusat tarikan Pelancongan Pendidikan (Education Tourism) dan Pelancongan Sejarah (Historic Tourism).

9. Memperkasakan Peniaga Kecil.

Mewujudkan agensi dan badan bertindak khas di peringkat komuniti untuk membantu peniaga-peniaga kecil dalam menghadapi dan menyelesaikan masalah kewangan dengan kerjasama institusi-institusi kewangan dan agensi kerajaan yang berkaitan.

10. Menyediakan Peluang Pekerjaan Belia.

Mewujudkan satu agensi pekerjaan khusus yang akan membantu belia dan graduan semua peringkat untuk mendapatkan pekerjaan selain menjadi hub memperkasakan kebolehpasaran dalam sektor pekerjaan utama.

11. Mewujudkan Pusat Mediasi Masyarakat Berbilang Kaum.

Mewujudkan pusat mediasi dan hub kerjasama pelbagai wakil komuniti untuk kesefahaman antara komuniti berbilang kaum yang harmoni di Temerloh.

11 Tawaran Untuk Temerloh ini juga boleh dibaca di laman web rasmi saya www.aminuddinyahaya.com

Undilah saya, AMINUDDIN BIN YAHAYA, calon NO.4 Parlimen P.088 Temerloh dengan logo parti PEJUANG pada Sabtu, 19 November 2022 agar saya dapat merealisasikan 11 TAWARAN ini demi masa depan Temerloh yang lebih unggul.


Tragedi kepala air: Bomba jumpa beg, tanda nama ‘Fatin’

KUALA TERENGGANU, 22 Zulhijjah 1444H, Selasa – Sebuah beg sandang jenama Gregory berisi wang dan dokumen penting dipercayai milik Karim Abdullah, 39, mangsa tragedi kepala air Jeram Air Putih, Kemaman ditemukan pasukan pencarian, semalam.

Ketua Polis Daerah Kemaman, Supt Hanyan Ramlan berkata, turut ditemukan dalam beg sandang hitam itu ialah tanda nama “Fatin” dipercayai milik Putri Nor Fatin Karim, 14, iaitu satu-satunya mangsa yang masih hilang, selain wang tunai sebanyak RM1,279, kad perkahwinan, jam tangan, telefon bimbit dan seutas kalung.

Beliau berkata, beg itu ditemukan di tebing pasir pada jarak dua kilometer dari lokasi kejadian pada 12 tengah hari semalam.

“Hasil pemeriksaan mendapati terdapat satu beg duit di dalamnya jenama Michael Kors berwarna hitam yang mengandungi pelbagai dokumen peribadi dan barangan berharga milik mangsa, antaranya kad pengenalan dan MyKid (anak-anak) dan beberapa keping kad bank,” katanya dalam kenyataan.

Katanya, barangan itu akan diserahkan kepada waris mangsa dalam masa terdekat.

Pada 1 Julai lepas, Karim dan isterinya, Azizah Eiyi, 40, serta tujuh anak mereka dari Felda Lepar Hilir 3, Kuantan, Pahang pergi berkelah ke jeram berkenaan yang turut disertai Muhammad Fikri Saliman, 24, dari Batu Pahat, Johor.

Kesemua mereka dipercayai dihanyutkan arus deras kepala air dan operasi mencari dan menyelamat (SAR) dimulakan polis keesokkan harinya selepas penemuan mayat Azizah yang terapung dibawa arus sungai sejauh 24 km dari lokasi kejadian dan anaknya, Muhammad Zulqarnain Haikal Karim, 11, dua km dari lokasi kejadian.

Setelah seminggu pencarian, sembilan mayat ditemukan dan telah selamat dikebumikan, namun Putri Nor Fatin masih belum dikesan hingga kini.

Operasi SAR diteruskan dengan skala lebih kecil dan secara pemantauan harian oleh Balai Bomba dan Penyelamat (BBP) Cheneh dan BBP Chukai serta agensi penyelamat yang lain. – Bernama


Bagaimana jika inkues kedua bercanggah keputusan Mahkamah Koroner?

BANGI, 17 Zulhijjah 1441H, Jumaat – Penjelasan Menteri Dalam Negeri, Datuk Seri Hamzah Zainuddin mengenai kes kematian anggota bomba, Muhammad Adib Mohd Kassim tidak dapat diterima malah mendukacitakan semua pihak.

Hamzah sebelum ini berkata, kertas siasatan berhubung kes kematian Muhammad Adib telah dirujuk semula ke Jabatan Peguam Negara pada 23 Julai lepas, disusuli dengan beberapa cadangan.

Katanya, rujukan semula kes berkenaan antara lain mencadangkan supaya 12 suspek yang sebelum ini disyaki terbabit dalam kematian Muhammad Adib pada 17 Disember 2018 itu dituduh mengikut Seksyen 143 Kanun Keseksaan.

Seksyen 143 Kanun Keseksaan berkaitan penyertaan dalam perhimpunan menyalahi undang-undang yang memperuntukkan hukuman sehingga enam bulan, denda atau kedua-duanya.

Hamzah berkata, antara cadangan yang dikemukakan ialah membuka semula inkues untuk siasatan sekiranya mendapat persetujuan Peguam Negara.

Presiden gerakan Islam Ikatan Muslimin Malaysia (ISMA), Haji Aminuddin Yahaya berpandangan, kedua-dua cadangan itu amat janggal kerana jika suspek dituduh hanya atas kesalahan merusuh, secara tidak langsung ia akan menutup segala ruang dan kemungkinan bahawa mereka terbabit menyebabkan kematian Muhammad Adib.

“Dengan kata lain, pertuduhan yang lebih ringan pula tiba-tiba dikenakan kepada suspek-suspek.

“Selain itu, jika inkues kedua diadakan, maka ianya akan bercanggah dengan keputusan Mahkamah Koroner yang memutuskan bahawa kematian Muhammad Adib adalah kerana perbuatan jenayah oleh individu-individu yang tidak dikenali (dan perlu dikenal pasti).

“Apakah kita hanya akan abaikan sahaja keputusan Mahkamah Koroner? Dan apakah beliau mahu mengatakan bahawa keputusan inkues selama ini adalah satu kesilapan?,” soalnya menerusi satu kenyataan hari ini.

Haji Aminuddin menegaskan bahawa selama ini ramai pihak tidak bersetuju untuk apa-apa inkues diadakan kerana dari awal lagi pihak polis membuka kertas siasatan dan mengklasifikasi kes itu sebagai kes bunuh.

Beliau berkata, melakukan inkues yang pertama itu sendiri adalah langkah yang janggal, apatah lagi yang kedua.

“Saya sangat sedih dan kasihan pada keluarga Allahyarham kerana mereka ini dikelirukan, seolah-olah dipermain-mainkan sejak awal kes ini berlaku dengan pelbagai ‘flip flop’ di sini dan di sana.

“Sudahlah mereka perlu menghadapi karenah Tommy Thomas sebagai Peguam Negara yang telah terbukti campur tangan dalam kes ini, selepas itu pihak PDRM yang diharapkan menyebelahi mereka selama ini tiba-tiba berubah pula.

“…dan kali ini pihak kementerian pula tidak menyebelahi mereka dengan cadangan-cadangan sebegini walaupun sudah beralih kerajaan,” kata beliau kesal.

Justeru, Haji Aminuddin meminta agar ‘rakan-rakan’ yang berada dalam kerajaan untuk memandang serius perkara ini dan sama-sama memberikan tekanan berdasarkan kepincangan yang berlaku.

“Jika hanya NGO dan rakyat yang bersuara dalam perkara ini, ianya bagai ‘bertepuk sebelah tangan’ sahaja dan ini sangat mendukacitakan.

“Kita tidak dapat tahan lagi melihat kes ini berlarutan lebih panjang lagi. Semoga ada keadilan buatmu, wahai Adib,” katanya.


Ahmad Zahid masih cuti sakit, bicara kes rasuah ditangguh ke 28 September

SHAH ALAM, 23 Muharram 1443H, Rabu – Mahkamah Tinggi di sini hari ini membenarkan permohonan Datuk Seri Dr Ahmad Zahid Hamidi untuk menangguhkan perbicaraan kes rasuah yang dihadapinya berhubung Sistem Visa Luar Negara (VLN) kerana masih bercuti sakit.

Hakim Datuk Mohd Yazid Mustafa berkata berdasarkan sijil cuti sakit (MC) yang diserahkan oleh pihak pembelaan, Ahmad Zahid bercuti sakit sehingga 4 September ini.

Beliau berkata mahkamah mengambil maklum bahawa Dr Mohd Shahir Anuar dari Avisena Specialist Hospital di Shah Alam, yang merawat Ahmad Zahid, telah hadir di hadapan Hakim Mahkamah Tinggi Kuala Lumpur Datuk Collin Lawrence Sequerah bagi memberi penjelasan berkenaan keadaan kesihatan bekas timbalan perdana menteri itu.

“Berdasarkan kandungan MC secara prima facie, mahkamah menerima bahawasanya tertuduh tidak ‘fit to return duty’ (tidak sihat) sehingga 4 Sept.

“Mahkamah bersyukur dan mengucapkan terima kasih atas komitmen yang ditunjukkan tertuduh (yang hadir di mahkamah) dan mahkamah minta supaya komitmen tersebut akan berterusan pada hari-hari sambung bicara yang akan ditetapkan nanti,” katanya.

Mahkamah menetapkan 28 Sept, 22 Okt, 18 hingga 19 Nov dan 20 hingga 24 Dis depan bagi menyambung perbicaraan kes Ahmad Zahid itu yang berdepan 40 pertuduhan rasuah.

“Mahkamah ingin memberi penekanan dan peringatan kepada semua pihak, kerana tarikh-tarikh yang dikemukakan telah dipersetujui semua pihak dan minta kerjasama pada tarikh tersebut, kes berjalan dan mana-mana penangguhan tidak akan dibenarkan,” katanya.

Terdahulu, Timbalan Pendakwa Raya Wan Shaharuddin Wan Ladin meminta agar semua tertuduh atau mana-mana pihak yang terlibat dalam prosiding mahkamah, mendapatkan sijil cuti sakit daripada hospital kerajaan.

“Kalau boleh, perlu MC daripada Kementerian Kesihatan iaitu sijil daripada (hospital) kerajaan. Ini adalah kerana Yang Arif sedia maklum ada MC daripada hospital swasta di bawahnya ada nota yang mengatakan MC ini tidak boleh digunakan untuk prosiding mahkamah,” katanya.

Beliau turut mengucapkan terima kasih di atas komitmen Ahmad Zahid kerana hadir pada prosiding hari ini dan berharap komitmen itu akan berterusan.

Sebelum itu, peguam Hamidi Mohd Noh yang mewakili Ahmad Zahid memaklumkan kepada mahkamah mengenai keadaan terkini anak guamnya dan memohon supaya perbicaraan hari ini dan esok dilapangkan memandangkan tertuduh masih bercuti sakit sehingga 4 September

Hamidi berkata walaupun hari ini anak guamnya masih bercuti sakit namun Ahmad Zahid tetap hadir ke mahkamah bagi menunjukkan komitmen terhadap perbicaraan yang sedang dihadapinya.

“Ahmad Zahid belum benar-benar sembuh. Jadi pendapat saya Yang Arif, permohonan daripada pihak pembelaan supaya kes tidak dijalankan pada hari ini dan kita tetapkan tarikh baharu kerana saya percaya, kehadiran orang kena tuduh (OKT) bukan bermaksud kehadiran fizikal sahaja, tetapi termasuk juga kehadiran mentalnya supaya dia bersedia,” katanya.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau. – Bernama


Harga minyak masak botol mulai turun 13 peratus

KUALA LUMPUR, 22 Zulhijjah 1443H, Jumaat – Harga minyak masak botol kini mulai turun dengan pengurangan sebanyak 13 peratus, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Beliau berkata, minyak masak botol lima kilogram (kg) mula dijual di peringkat peruncit pada harga RM39 berbanding RM45 bulan lalu.

Katanya, harga itu ditemui ketika sesi turun padang ke premis pemborong di Sibu, Sarawak, hari ini.

“Pengurangan harga sebanyak 13 peratus itu adalah sebagai permulaan, memandangkan unjuran pasaran menunjukkan pola penyusutan harga berikutan kesan minyak masak mentah (CPO) akan terus berlaku.

“Mengikut simulasi Kementerian Perdagangan Dalam Negeri Hal Ehwal Pengguna (KPDNHEP) sebelum ini, kadar CPO semasa (RM3,814.50) sepatutnya menyebabkan harga minyak masak botol lima kilogram dipasarkan di peringkat peruncit sekitar RM30.65.

“Bagaimanapun, kesan langsung daripada pola penurunan harga CPO dilihat berlaku amat perlahan,” katanya dalam hantaran di laman Facebook miliknya.

Alexander berkata, penyusutan harga itu susulan penurunan harga minyak masak mentah di pasaran sehingga mencecah paras RM3,814 kelmarin.

Katanya, kali terakhir paras rendah sedemikian direkodkan adalah pada Julai 2021, manakala kadar tertinggi menjangkau RM8,076 yang dicatatkan pada Mac tahun ini.

“Sehubungan itu, Jawatankuasa Pasukan Khas Jihad Tangani Inflasi memberi penegasan kepada industri supaya sebarang penyusutan harga CPO wajar memberi kesan langsung kepada harga minyak masak botol di peringkat peruncit.

“Jangan ada pihak yang cuba melengahkan perubahan harga mengikut CPO ini, dengan alasan kerana mahu menghabiskan stok bekalan lama,” katanya.


SPRM buka bilik gerakan sepanjang PRK Pelangai

BANGI, 7 Rabiulawal 1445H, Sabtu – Suruhanjaya Pencegahan Rasuah Malaysia (SPRM) hari ini melancarkan bilik gerakan sempena Pilihan Raya Kecil (PRK) Dewan Undangan Negeri (DUN) Pelangai.

SPRM berkata, bilik gerakan itu bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa sepanjang tempoh PRK kali ini.

Katanya, bilik gerakan PRK DUN Pelangai akan beroperasi 24 jam bermula hari ini hingga 7 Oktober, bertempat di SPRM Cawangan Raub, Tingkat 1, Bangunan Persekutuan, Jalan Tengku Abdul Samad, Raub.

Pada masa sama, SPRM mengingatkan semua calon bertanding supaya tidak melakukan aktiviti yang boleh melanggar undang-undang dan peraturan pilihan raya.

Katanya, ia selaras Akta Suruhanjaya Pencegahan Rasuah Malaysia 2009 dan Akta kesalahan pilihan Raya 1954.

PRK DUN Pelangai bakal menyaksikan pertembungan tiga penjuru antara calon Barisan Nasional (BN), Perikatan Nasional (PN) dan Bebas.

Mereka terdiri daripada Ahli Jawatankuasa UMNO Bahagian Bentong, Datuk Amizar Abu Adam dari BN, Naib Yang Dipertua PAS Bentong, Kasim Samat (PN) dan Haslihelmy DM Zulhasli, calon Bebas yang akan menggunakan simbol kereta.

Ia diadakan selepas penyandangnya, Datuk Seri Johari Harun meninggal dunia dalam nahas pesawat terhempas di Elmina, di Shah Alam, Selangor, bulan lalu.


PAS, Bersatu bentuk jawatankuasa PN Terengganu secara rasmi

KUALA TERENGGANU, 7 Syaaban 1442H, Isnin  – Perikatan Nasional (PN) Terengganu telah membentuk jawatankuasa baharu secara rasmi yang terdiri daripada kepemimpinan PAS dan Bersatu negeri itu, malam tadi.

Ketua Penerangan PN Terengganu Wan Sukairi Wan Abdullah berkata, jawatankuasa itu dipengerusikan Menteri Besar Datuk Seri Dr Ahmad Samsuri Mokhtar serta dibantu oleh Pengerusi Bersatu Terengganu Datuk Razali Idris dan Pesuruhjaya PAS Terengganu Datuk Husain Awang, masing-masing sebagai Naib Pengerusi.

“Alhamdulillah, PN Terengganu telah dapat dibentuk secara rasmi dengan jawatankuasa yang lengkap. Mesyuarat malam tadi dihadiri oleh semua 24 ahli jawatankuasa PN negeri kecuali bendahari iaitu Ahli Parlimen Hulu Terengganu Datuk Rosol Wahid yang kini berada di Sabah.

“Mesyuarat juga telah bersetuju untuk membentuk PN di semua bahagian yang akan dipengerusikan oleh Ahli Parlimen di semua bahagian kecuali di Besut.

“Diharapkan PN Terengganu akan terus bergerak aktif sebagai persediaan menghadapi Pilihan Raya Umum (PRU) ke-15 nanti,” katanya dalam satu kenyataan hari ini.

Hasil mesyuarat PN Terengganu kali pertama itu juga bersetuju untuk menjemput Parti Gerakan Rakyat Malaysia (Gerakan) Terengganu bagi menyertai gabungan politik itu dalam berdepan PRU ke-15 akan datang.

Mengenai status kerjasama PAS dan UMNO pula, Wan Sukairi berkata ia masih diteruskan melalui Muafakat Nasional. -Bernama


Pembersihan etnik di Sheikh Jarrah, Intifada Ramadan 2021

PERKEMBANGAN mutakhir di Palestin yang dijajah, khususnya di Masjidil Aqsa dan Tebing Barat telah menimbulkan kemarahan umat Islam seluruh dunia.

Puluhan video dan ratusan gambar kekejaman tentera Zionis ke atas umat Islam yang menunaikan solat tarawih, penyerbuan ke dalam Masjid Al Aqsa dan tangkapan demi tangkapan telah tersebar ke seluruh dunia melalui media sosial.

Di atas pertimbangan tersebut, saya cuba menerangkan serba sedikit tentang latar belakang isu ini khususnya mengenai perkembangan yang berlaku di satu kawasan bernama Sheikh Jarrah, antara titik permulaan yang mencetuskan kebangkitan rakyat Palestin.

Untuk puluhan ribu umat Islam dan rakyat Palestin yang menunaikan solat tarawih di sekitar Masjid Al Aqsa, situasi di Sheikh Jarrah telah membangkitkan perasaan solidariti dan semangat mereka untuk mempertahankan saudara-saudari mereka yang berdepan dengan episod-episod pengusiran dari rumah kediaman, kehilangan harta benda dan tanah-tanah mereka.

Perhimpunan solidariti selepas solat tarawih di Masjid Al Aqsa menyebabkan tentera Zionis Israel bertindak kejam dan ganas untuk meleraikan solidariti rakyat Palestin ini.

Maka berlakulah babak-babak keganasan tentera-tentera Zionis Israel ke atas umat Islam Palestin sejak beberapa hari dahulu hinggalah ke saat artikel ini ditulis.

Kekejaman tentera pengganas Zionis ini masih lagi berterusan.

Justeru itu, adalah penting untuk kita mengetahui bahawa perkembangan terkini di Masjid Al Aqsa tidak berlaku secara spontan atau tiba-tiba. Ia sangat berkaitan dengan tindakan penghapusan etnik yang sedang berlaku di Sheikh Jarrah.

Latar belakang sejarah Sheikh Jarrah

Kawasan kejiranan Sheikh Jarrah ini mengambil sempena dengan nama doktor peribadi Sultan Salahuddin Al Ayyubi, di mana beliau dipercayai telah menetap di situ setelah tentera Islam menawan kota tersebut.

Sheikh Jarrah, kawasan kejiranan Palestin di Timur Baitulmaqdis yang dijajah dan kini diancam pengusiran oleh kerajaan Israel dahulunya merupakan satu kawasan perkebunan yang nyaman, terletak kurang satu kilometer dari bahagian utara kota Baitulmaqdis Lama.

Di awal kurun ke-20, keluarga-keluarga Palestin yang kaya telah berpindah ke situ untuk membina rumah-rumah moden, dan meninggalkan kawasan berlorong kecil dan hiruk pikuk rumah-rumah dan bangunan sempit yang terdapat di kota lama tersebut.

Nama Sheikh Jarrah diambil sempena nama doktor peribadi Sultan Salahuddin, di mana beliau dipercayai telah tinggal dan menetap di situ setelah tentera-tentera Islam menawan bandar tersebut dari tentera Salibiyah Kristian pada tahun 1187.

Para pelarian dari Palestin 1948

Pada tahun 1956, seramai 28 keluarga Palestin tinggal menetap di kawasan kejiranan ini. Keluarga-keluarga ini merupakan sebahagian daripada bilangan penduduk yang lebih besar, iaitu seramai 750,000 orang yang diusir secara paksa oleh pengganas-pengganas Zionis semasa Perang 1948 – yang dikenali sebagai Nakba – dari pekan-pekan dan bandar-bandar Arab Palestin yang kemudiannya bertukar menjadi wilayah Israel.

Baitulmaqdis Timur ditadbir oleh kerajaan Hasyimiyah Jordan, yang menguasai Tebing Barat ketika itu.

Kerajaan Jordan telah membina rumah-rumah untuk 28 keluarga Palestin berkenaan pada tahun 1956 dengan kebenaran Suruhanjaya Bangsa-Bangsa Bersatu Untuk Pelarian Palestin (UNRWA).

Pada tahun 1960-an, keluarga-keluarga ini telah membuat satu perjanjian dengan kerajaan Jordan, yang bersetuju menjadikan mereka sebagai pemilik tanah dan rumah di kawasan ini, diberikan surat hakmilik di atas nama mereka selepas tiga tahun.

Sebagai balasan, mereka akan membuang/menolak taraf mereka sebagai pelarian.

Bagaimanapun, perjanjian ini terbengkalai separuh jalan apabila Israel menawan dan menduduki Tebing Barat dan Baitulmaqdis Timur secara haram selepas Perang Arab-Israel pada tahun 1967, di mana Jordan kehilangan penguasaannya ke atas wilayah-wilayah ini.

Kini, terdapat 38 keluarga Palestin yang tinggal dan menetap di Sheikh Jarrah, empat daripada mereka akan diusir pada bila-bila masa sahaja, manakala tiga lagi dijangka akan diusir pada 1 haribulan Ogos 2021.

Baki bilangan keluarga-keluarga lain sedang melalui pelbagai peringkat kes-kes Mahkamah, dan berhadapan dengan kumpulan-kumpulan peneroka Israel di mahkamah-mahkamah Israel.

‘Lembah Suci’ Baitulmaqdis

Sejak Israel menawan/merampas Baitulmaqdis Timur dalam Perang tahun 1967, kumpulan-kumpulan peneroka Israel telah membuat tuntutan hak milik ke atas tanah-tanah di Sheikh Jarrah dan telah berjaya di dalam banyak tindakan undang-undang untuk mengusir keluar orang-orang Palestin dari rumah kediaman dan tanah mereka.

Dua kumpulan peneroka Yahudi telah memfailkan tindakan undang-undang di mahkamah atas alasan Yahudi Sephardic merupakan pemilik tanah-tanah berkenaan sejak tahun 1885 di zaman pemerintahan Khilafah Uthmaniyah yang berakhir pada tahun 1917.

Warga Israel juga membuat tuntutan yang sama alasan mereka adalah pemilik tanah-tanah Palestin yang terletak kurang satu kilometer dari Kota Lama Baitulmaqdis.

Israel mempunyai satu strategi besar untuk penempatan mereka yang dipanggil “Holy Basin” (Lembah Suci), yang merupakan satu rangkaian unit-unit kediaman para peneroka dan taman-taman tema yang diilhamkan daripada tempat-tempat dan tokoh-tokoh yang disebut di dalam Kitab Bible di sekeliling Kota Lama Baitul Maqdis.

Di bawah rancangan ini, rumah-rumah yang dimiliki oleh orang-orang Palestin perlu dirobohkan.

Pada bulan November 2020, sebuah mahkamah Israel telah mengesahkan keputusan untuk mengusir 87 orang Palestin dari kawasan Batan Al Hawa dalam wilayah Silwan, yang terletak di bahagian selatan Masjid Al Aqsa, untuk diberikan kepada kumpulan peneroka Israel yang bernama Ateret Cohanim.

Kumpulan ini, yang bertujuan untuk memperluaskan kehadiran peneroka-peneroka Yahudi di dalam kawasan-kawasan penduduk Baitulmaqdis Timur dan di sekeliling Kota Lama.

Baitulmaqdis telah menyaman penduduk Batan Al Hawa atas alasan tanah tersebut dimiliki oleh orang-orang Yahudi Yamani di zaman pemerintahan Uthmaniyah sehingga tahun 1938, ketika mana mandat British memindahkan mereka di atas sebab-sebab ketegangan politik.

Undang-undang Israel lebih memihak kepada para peneroka Yahudi dengan membenarkan hanya orang-orang Yahudi sahaja boleh membuat tuntutan hak milik ke atas tanah dan kawasan yang mereka dakwa telah memilikinya sebelum tahun 1948, manakala hak yang sama telah dinafikan kepada penduduk-penduduk Palestin.

Pemilik bertukar menjadi penyewa

Pada hari Ahad (1 Mei 2021) Mahkamah Persekutuan Israel telah mengeluarkan satu perintah yang mengarahkan keluarga-keluarga Iskafi, Kurd, Jaanoi dan Qassim – yang terdiri dari 30 orang dewasa dan 10 orang kanak-kanak supaya mengosongkan rumah masing-masing sebelum 6 Mei.

Keluarga-keluarga Palestin ini telah ditolak dari mahkamah ke mahkamah selama empat tahun.

Keluarga-keluarga Hammad, Dagani dan Daudi pula yang tinggal di kawasan perumahan yang sama telah diberi tempoh sehingga 1 Ogos 2021 untuk mengosongkan rumah kediaman mereka.

Pada tahun 1982, kumpulan-kumpulan peneroka Israel membuat permohonan ke Mahkamah supaya mengeluarkan perintah mengusir 24 keluarga Palestin yang tinggal di shaikh Jarrah.

Pada tahun 1991, keluarga-keluarga Palestin ini membuat satu kejutan apabila mereka menuduh peguam dan wakil undang-undang mereka (seorang Israel) telah memalsukan tandatangan mereka dalam satu dokumen pada tahun 1991 yang menunjukkan kononnya tanah-tanah mereka dimiliki oleh peneroka-peneroka Israel.

Sejak dari itu, penduduk-penduduk Palestin di Shaikh Jarrah telah dilayan sebagai penyewa di dalam mahkamah-mahkamah Israel dan sentiasa berhadapan perintah-perintah mahkamah yang mengarahkan mereka mengosongkan rumah-rumah mereka bagi membenarkan peneroka-peneroka Israel mengambil alih kediaman mereka.

Pada tahun 2002, seramai 43 orang penduduk Palestin telah diusir dari kawasan tersebut dan peneroka-peneroka Israel telah mengambil alih kediaman mereka.

Pada tahun 2005, mahkamah Israel telah menolak dokumen-dokumen Khilafah Uthmaniyah yang dikemukakan oleh Sulaiman Darwish Hijazi, salah seorang penduduk Shaikh Jarrah, sebagai bukti pemilikan tanahnya.

Pada tahun 2008, keluarga Al-Kurdi telah diusir keluar dan pada tahun berikutnya (2009), keluarga-keluarga Hanoun dan Ghawi diusir keluar manakala pada tahun 2017 keluarga Shamasneh pula telah diusir keluar dari rumah mereka oleh peneroka-peneroka Israel.

Penduduk-penduduk Palestin telah mendesak kerajaan Jordan supaya mengeluarkan surat-surat dan dokumen-dokumen rasmi untuk membuktikan pemilikan hartanah mereka.

Pada bulan April 2021, Menteri Luar Jordan Ayman Safadi telah menyerahkan dokumen-dokumen yang membuktikan pemilikan penduduk Palestin ke atas tanah-tanah mereka, dalam usaha untuk mencegah pengusiran besar-besaran.

Minggu lepas, kerajaan Jordan mengesahkan 14 perjanjian yang ditandatangani sejak tahun 1960-an dengan keluarga-keluarga Palestin di Sheikh Jarrah untuk menguatkan kedudukan mereka di mahkamah-mahkamah Israel.

Sejak awal tahun 2020, mahkamah-mahkamah Israel telah mengeluarkan perintah pengusiran terhadap 13 keluarga Palestin di Sheikh Jarrah.

Kawasan ini kini menjadi titik utama protes-protes penentangan dan solidariti, yang telah menghimpunkan aktivis-aktivis Palestin, Israel dan juga antarabangsa serta kumpulan-kumpulan anti-penjajahan Israel.

Pembersihan etnik sedang berlaku

Antara kata-kata penduduk Sheikh Jarrah:

“Tanah-tanah sedang dicuri dan ini berlaku di seluruh Palestin. System kehakiman Israel bersubahat dengan kumpulan-kumpulan peneroka Israel yang mempunyai dana yang banyak untuk melakukan pembersihan etnik terhadap penduduk Palestin,”

“Kami tidak akan pergi ke Tebing Barat atau tempat-tempat lain kerana inilah matlamat mereka. Mereka ingin mengusir semua penduduk Palestin di Baitulmaqdis supaya mereka boleh mengambil alih dan menguasai kawasan ini,”

“Peneroka-peneroka Israel, dengan sokongan mahkamah-mahkamah, tentera dan polis Israel, telah mengusir penduduk-penduduk palestin dari rumah-rumah kediaman mereka sejak berdekad-dekad lamanya,”

“Kami tidak akan biarkan peneroka-peneroka itu mengambilalih masyarakat kami (dan) kami tidak akan mengizinkan perbuatan ini menimpa keluarga kami,”

Pengajaran dan Iktibar

1. Perjuangan membebaskan Baitulmaqdis tidak ada garis penamat

Agenda mempertahankan bumi Palestin yang diberkati dan membebaskan Masjid Al Aqsa merupakan satu kewajiban seluruh umat Islam yang berterusan sehingga Hari Kiamat.

Abu Umamah meriwayatkan bahawa Rasulullah ﷺ bersabda: “Segolongan umatku akan terus memperjuangkan kebenaran menentang musuh mereka yang ganas dengan kecekalan. Orang yang tidak bersetuju dengan perjuangan mereka tidak dapat melemahkan perjuangan mereka sehinggalah sampai ketentuan Allah; namun mereka tetap teguh dengan perjuangan. Sahabat bertanya wahai Rasulullah di mana mereka? Baginda menjawab: Di Bait al-Maqdis dan persekitaran Baitulmaqdis,”

Ibn Hanbal, Masnad Ahmad, Baqi Masnad al-Ansar, Hadith Abi Umamah al-Bahili

Umat Islam seluruh dunia pada hari ini sedang menyaksikan betapa benarnya hadis Nabi  ﷺ di atas.

Perjuangan yang telah dirintis oleh para panglima agung Islam terdahulu, tempat yang menjadi sasaran dan tujuan utama tentera-tentera Kristian di dalam 8 siri Perang Salib dan menjadi paksi besar kepada perkembangan geo-politik dunia global hari ini … sudah pasti perlu diteruskan.

Penduduk-penduduk Palestin telah memikul amanah dan melaksanakan tanggungjawab besar ini dengan jujur selama puluhan tahun sebagai wakil kepada seluruh dunia Islam dalam perjuangan suci ini.

Mereka telah mengorbankan segala-galanya – bagi pihak kita – agar Baitulmaqdis tetap merdeka dan berdaulat serta terpelihara dari segala bentuk ancaman khususnya dari tangan-tangan ekstrimis pengganas-pengganas Zionis.

Bagaimanapun, beban dan tanggungjawab tersebut masih tidak terlepas dari bahu kita.

Perlawanan, penentangan dan pengorbanan mereka perlu sentiasa diulang-ulang, dibicarakan, disebarkan, dikongsikan dan paling penting diwarisi.

Mereka adalah insan-insan terpilih yang telah digambarkan oleh Rasulullah ﷺ lebih 1400 tahun dahulu dan kewujudan mereka akan sentiasa terbayang di dalam pemikiran kita setiap kali hadis di atas dibaca.

2. Normalisasi dengan entiti haram Israel adalah tercela.

Banyak negara Arab dan Islam sejak setahun dua ini telah mengiktiraf entiti (negara) Israel.

Akan tetapi, apakah yang mereka dapat nikmati kecuali penghinaan demi penghinaan?

Dalam keghairahan mereka untuk mencari kesepakatan dengan sebuah entiti yang terang-terangan ingin menguasai Baitulmaqdis, negara yang menjadi rebutan pengiktirafan ini telah meng”hadiah”kan negara-negara penjilat itu dengan siri-siri kezaliman, kekejaman, pembantaian, pencabulan, penangkapan, pembunuhan dan pemenjaraan umat Islam Palestin!

Inilah hasil segera dari apa yang dikenali sebagai normalisasi. Umat Islam sama sekali tidak akan melupai pengkhianatan terbesar ini.

Apa sahaja pertimbangan di sebalik pengiktirafan dan normalisasi ini – politik, ekonomi atau dasar-dasar pemerintah – tidak akan diterima oleh umat Islam yang jujur kepada agamanya di negara-negara tersebut.

Bagaimanapun, tindakan beberapa negara Arab ini bukanlah sesuatu yang memeranjatkan. Ini adalah kesan tidak langsung daripada beberapa episod kekalahan yang memalukan ekoran siri peperangan dengan entiti haram Israel sejak tahun 1948 lagi.

Sultan Abdul Hamid II yang memegang jawatan sebagai Khalifah Uthmaniah Turki adalah satu-satunya pemimpin Islam yang berani mengatakan TIDAK! Kepada keangkuhan dan agenda tersembunyi Zionis.

Atas sebab itu jugalah beliau disingkirkan dari jawatan Khalifah Uthmaniah oleh tangan-tangan Zionis, pihak yang akhirnya mendapat apa yang dirancang mereka selama 50 tahun.

Jatuhnya Khilafah Uthmaniah ini merupakan titik tolak kepada perpecahan dunia Islam dan penjarahan terhadap sumber aslinya, kerosakan akhlak umatnya dan penghinaan kepada pemimpin-pemimpin Arab yang mula membunyikan semboyan asobiyah tercela untuk “merdeka” dan memisahkan diri dari Kapal Induk (Khilafah) yang melindungi mereka selama ini.

Rujukan tambahan mengenai normalisasi hubungan dengan Israel:

3. Kedudukan Murabitun sebagai barisan hadapan

Murabitun? Apa dan siapa Murabitun itu?

Asal perkataan Murabitun adalah dari kalimat Ribath.

Berikut adalah beberapa petikan dari Hadith mengenai Ribath ini. Insyaallah selepas membacanya, mudah-mudahan para pembaca akan lebih memahami:

Telah bercerita kepada kami ‘Abdullah bin Munir dia mendengar Abu An-Nadhar telah bercerita kepada kami ‘Abdur Rahman bin ‘Abdullah bin Dinar dari Abu Hazim dari Sahal bin Sa’ad As-Sa’idiy radliallahu ‘anhu bahawa Rasulullah S’AW bersabda:

“Ribath (bersiap siaga) satu hari di jalan Allah lebih baik dari dunia dan apa saja yang ada diatasnya dan tempat cambuk seorang dari kalian di surga lebih baik dari pada dunia dan apa saja yang ada diatasnya dan berangkat pada awal hari (pagi) atau berangkat pada akhir hari (siang) untuk berperang di jalan Allah lebih baik dari pada dunia dan apa saja yang ada diatasnya,” (Hadis Riwayat Bukhari: 2678 – Keutamaan Ribath di jalan Allah)

Berjuang di jalan Allah SWT adalah salah satu sebab diselamatkan dari seksa kubur, iaitu selalu tetap di jalan Allah. Kata (الـرِّبَـاط) diambil dari ungkapan (رَبْطُ الْخَيْـل) yang maknanya adalah mengikat kuda.

Kemudian kata tersebut digunakan bagi orang yang selalu berjaga di perbatasan daerah kaum muslimin, tegasnya orang yang melakukannya dinamakan (مُرَابِط), baik dia seorang penunggang kuda atau dengan berjalan.

Oleh karena itu, mati dalam keadaan berjuang di jalan Allah seperti itu merupakan salah satu sebab keselamatan dari seksa kubur.

Ada beberapa hadis yang mengungkapkan hal tersebut, di antaranya:

Hadis Salman al-Farisi Radhiyallahu anhu, beliau berkata, “Aku mendengar Rasulullah ﷺ bersabda:

رِبَـاطُ يَوْمٍ وَلَيْلَةٍ خَيْرٌ مِنْ صِيَامِ شَهْرٍ وَقِيَامِهِ وَإِنْ مَاتَ جَرَى عَلَيْهِ عَمَلُهُ الَّذِي كَانَ يَعْمَلُهُ وَأُجْرِيَ عَلَيْهِ رِزْقُهُ وَأَمِنَ الْفَتَّانَ.

“Berjuang sehari semalam lebih baik daripada puasa selama sebulan beserta shalatnya. Jika dia mati, maka pahala amal yang telah ia lakukan akan tetap mengalir, rizkinya pun akan tetap berlangsung dan akan dijaga dari fitnah kubur,”

Hadis Fadhalah bin ‘Ubaid Radhiyallahu anhu, dari Nabi ﷺ, beliau bersabda:

كُلُّ مَيِّتٍ يُخْتَمُ عَلَـى عَمَلِهِ إِلاَّ الَّذِي مَاتَ مُرَابِطًا فِيْ سَبِيلِ اللهِ فَإِنَّهُ يُنْمَـى لَهُ عَمَلُهُ إِلَى يَوْمِ الْقِيَامَةِ وَيَأْمَنُ مِنْ فِتْنَةِ الْقَبْرِ.

“Setiap mayat ditutup amalnya kecuali seseorang yang mati dalam keadaan berjuang di jalan Allah, kerana amalnya akan berkembang sampai hari kiamat dan dia akan aman dari fitnah kubur,”

Hadit Abi Hurairah Radhiyallahu anhu, beliau berkata, “Rasulullah ﷺ bersabda:

مَنْ مَاتَ مُرَابِطًا فِي سَبِيلِ اللهِ أَجْرَى اللهُ عَلَيْهِ عَمَلَهُ الصَّالِحَ الَّذِي كَانَ يَعْمَلُ وَأَجْرَى عَلَيْهِ رِزْقَهُ وَأَمِنَ مِنَ الْفَتَّانِ وَبَعَثَهُ اللهُ يَوْمَ الْقِيَـامَةِ آمِنًا مِنَ الْفَزَعِ.

“Siapa sahaja yang mati dalam keadaan berjuang di jalan Allah, maka Allah akan memberikan ganjaran seperti ganjaran amal soleh yang terdahulu dia lakukan, dilimpahkan kepadanya rezeki, aman dari fitnah kubur, dan Allah akan membangkit-kannya dalam keadaan aman dari rasa takut di dalam kubur,”

Hadis Abu Umamah Radhiyallahu anhu, beliau berkata, Rasulullah ﷺ bersabda:

مَنْ مَاتَ مُرَابِطاً فِي سَبِيْلِ اللهِ، أَمَّنَ اللهُ مِنْ فِتْنَةِ الْقَبْرِ.

“Siapa sahaja yang meninggal ketika berjuang di jalan Allah, maka Allah akan memberikan rasa aman dari fitnah kubur,”

Keutamaan Ribath

أَخْبَرَنَا عَمْرُو بْنُ مَنْصُورٍ قَالَ حَدَّثَنَا عَبْدُ اللَّهِ بْنُ يُوسُفَ قَالَ حَدَّثَنَا اللَّيْثُ قَالَ حَدَّثَنِي أَيُّوبُ بْنُ مُوسَى عَنْ مَكْحُولٍ عَنْ شُرَحْبِيلَ بْنِ السِّمْطِ عَنْ سَلْمَانَ قَالَ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ مَنْ رَابَطَ فِي سَبِيلِ اللَّهِ يَوْمًا وَلَيْلَةً كَانَتْ لَهُ كَصِيَامِ شَهْرٍ وَقِيَامِهِ فَإِنْ مَاتَ جَرَى عَلَيْهِ عَمَلُهُ الَّذِي كَانَ يَعْمَلُ وَأَمِنَ الْفَتَّانَ وَأُجْرِيَ عَلَيْهِ رِزْقُهُ

Telah mengkhabarkan kepada kami ‘Amr bin Manshur, ia berkata; telah menceritakan kepada kami Abdullah bin Yusuf, ia berkata; telah menceritakan kepada kami Al Laits, ia berkata; telah menceritakan kepadaku Ayyub bin Musa dari Makhul dari Syurahbil bin As Simth dari Salman, ia berkata; saya pernah mendengar Rasulullah ﷺ berfirman:

“Barang siapa yang berjaga di jalan Allah sehari semalam maka baginya seperti puasa dan shalat satu bulan, dan jika ia meninggal maka amalnya yang telah ia lakukan mengalir pahalanya kepadanya dan ia aman dari pemberi fitnah, dan diberi rezeki,”
(Hadis Sunan An-Nasa’i No. 3117 – Kitab Jihad)

Keutamaan Ribath di jalan Allah

حَدَّثَنَا مُحَمَّدُ بْنُ إِسْمَعِيلَ بْنِ سَمُرَةَ حَدَّثَنَا مُحَمَّدُ بْنُ يَعْلَى السُّلَمِيُّ حَدَّثَنَا عُمَرُ بْنُ صُبْحٍ عَنْ عَبْدِ الرَّحْمَنِ بْنِ عَمْرٍو عَنْ مَكْحُولٍ عَنْ أُبَيِّ بْنِ كَعْبٍ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ لَرِبَاطُ يَوْمٍ فِي سَبِيلِ اللَّهِ مِنْ وَرَاءِ عَوْرَةِ الْمُسْلِمِينَ مُحْتَسِبًا مِنْ غَيْرِ شَهْرِ رَمَضَانَ أَعْظَمُ أَجْرًا مِنْ عِبَادَةِ مِائَةِ سَنَةٍ صِيَامِهَا وَقِيَامِهَا وَرِبَاطُ يَوْمٍ فِي سَبِيلِ اللَّهِ مِنْ وَرَاءِ عَوْرَةِ الْمُسْلِمِينَ مُحْتَسِبًا مِنْ شَهْرِ رَمَضَانَ أَفْضَلُ عِنْدَ اللَّهِ وَأَعْظَمُ أَجْرًا أُرَاهُ قَالَ مِنْ عِبَادَةِ أَلْفِ سَنَةٍ صِيَامِهَا وَقِيَامِهَا فَإِنْ رَدَّهُ اللَّهُ إِلَى أَهْلِهِ سَالِمًا لَمْ تُكْتَبْ عَلَيْهِ سَيِّئَةٌ أَلْفَ سَنَةٍ وَتُكْتَبُ لَهُ الْحَسَنَاتُ وَيُجْرَى لَهُ أَجْرُ الرِّبَاطِ إِلَى يَوْمِ الْقِيَامَةِ

Telah menceritakan kepada kami Muhammad bin Isma’il bin Samurah; telah menceritakan kepada kami Muhammad bin Ya’la bin As Sulami; telah menceritakan kepada kami Umar bin Shubh dari Abdurrahman bin Amru dari Makhul dari Ubay bin Ka’b ia berkata; Rasulullah ﷺ bersabda:

“Sungguh ribath (menjaga perbatasan) satu hari di jalan Allah dari perbatasan kaum muslimin karena semata-mata mengharap ridla dari Allah, bukan pada bulan Ramadan, maka pahalanya lebih besar ketimbang ibadah selama seratus tahun, baik puasanya maupun qiyamul lailnya. Dan ribath sehari di jalan Allah pada perbatasan kaum muslimin karena semata-mata mengharap ridla dari Allah pada bulan Ramadlan itu lebih utama di sisi Allah dan lebih besar pahalanya,”

Aku melihat beliau bersabda: “Dari ibadah selama seribu tahun, baik puasanya maupun shalat malamnya, jika Allah mengembalikannya kepada keluarganya dalam keadaan selamat, tidak akan ditulis kejelekannya selama seribu tahun dan akan ditulis kebaikannya dan dialirkan pahala ribathnya sampai hari kiamat,”

(Hadis Sunan Ibnu Majah No. 2758 – Kitab Jihad)

Dari kesemua hadis yang saya kongsikan di atas, maka jelaslah bahawa Ribath ini sangat tinggi nilainya di sisi Allah. Lebih-lebih lagi apabila dilakukan dalam bulan Ramadan yang penuh berkah ini, menghadapi pihak musuh yang lengkap bersenjata, di tempat yang sangat suci lagi diberkatidalam keadaan sedang berpuasa lagi!

Kita dapat merasai serba sedikit gambaran para Murabitun dan Murabitat di bumi Palestin dan Masjid Al Aqsa hari ini, sebagaimana yang dirakamkan dalam beberapa pautan berikut:

Pautan hadis-hadis Ribath

4. Membangkitkan keprihatinan umat terhadap isu Palestin

Umat Islam hari ini tidak mempunyai sebarang alasan lagi untuk membutakan mata dan memekakkan telinga serta berpangku tangan setelah menyaksikan ketabahan dan istiqamah rakyat Palestin menentang kebiadapan pengganas-pengganas Zionis.

Kesabaran mereka di dalam Ribath, kesediaan mereka untuk menghantar seorang demi seorang anggota keluarga mereka ke garis hadapan dan redha serta tawakkal setelah menerima berita syahidnya buah hati mereka atau tertangkapnya ahli keluarga mereka tersayang sesudah itu.

Di tengah-tengah kemeriahan umat Islam negara kita meraikan suasana Hari Raya Aidilfitri yang bakal tiba beberapa hari lagi, saudara-saudari kita terpaksa berhadapan dengan ancaman virus COVID-19 serentak dengan menghadapi serangan-serangan virus penjajahan, pembunuhan, kekejaman, penangkapan, pemboikotan, pengusiran dan kezaliman.

Mereka adalah wajah-wajah Ribath sebenarnya, kumpulan terpilih yang sentiasa diuji.

Namun, semua yang berlaku ke atas mereka sedikitpun tidak mengubah atau menjejaskan keteguhan mereka berpegang pada prinsip, tidak menggoyahkan keimanan dan menjadikan mereka lalai atau cuai terhadap tanggungjawab.

Justeru itu, bagaimanakah seharusnya kita bersikap terhadap pengorbanan dan perjuangan mereka?

Solusinya ialah mudah – dengan membantu mereka!

Bantuan boleh diberikan dengan pelbagai cara – dari setulus-tulus doa hinggalah kepada memberi setinggi-tinggi infaq kepada perjuangan ini.

Saya pernah terbaca tentang kisah seorang wanita Islam berasal dari Johor yang menginfakkan rantai emas hasil pembelian dari gaji pertamanya kepada Aman Palestin, sebuah organisasi yang berwibawa dan tersohor dalam khidmat bakti kepada perjuangan rakyat Palestin.

Saya sangat yakin bahawa rakyat Malaysia khususnya umat Islam sangat peduli tentang isu Palestin.

Dan saya pernah mendengar tentang kisah-kisah menakjubkan mengenai sumbangan-sumbangan yang datang dalam berbagai-bagai bentuk, dari pelbagai lapisan masyarakat, dari si kecil yang memecahkan tabung kesayangannya kepada tokoh-tokoh korporat yang enggan disebut nama mereka, dari para wanita yang mengalirkan airmata ketika mendengar kisah penderitaan dan pengorbanan rakyat Palestin, dari pelajar-pelajar sekolah hingga ke kakitangan kerajaan …pendekata ini melambangkan kepedulian yang sangat tinggi.

Nama Malaysia sangat harum di kalangan rakyat Palestin. Ikatan akidah yang dikongsi bersama menjadikan hubungan ini lebih istimewa.

Di sebalik semua ini, kita perlu sentiasa mengingatkan diri kita bahawa bantuan terhadap perjuangan mereka tidak boleh berhenti.

Sekiranya perjuangan mereka akan memakan masa hingga hari kiamat, maka sehingga hari kiamatlah kita perlu konsisten bersama perjuangan mereka.

Untuk itu, sentimen dan kepedulian ini perlu diwariskan kepada generasi sesudah kita, supaya kita tidak kehilangan alasan apabila ditanya oleh Allah di akhirat nanti.

Sebagai kesimpulan, jadikanlah kisah pembersihan etnik yang sedang berlaku di Sheikh Jarrah dan Intifada Ramadan di Masjid Al Aqsa hari ini sebagai pemangkin Ribath dan Infaq kita untuk turut membebaskan Baitulmaqdis.

Allahu Akbar Wa Lillahil Hamd!

Bacaan tambahan:


Parlimen Norway lulus resolusi iktiraf Palestin negara merdeka

OSLO, 3 Jamadilawal 1445H, Jumaat – Parlimen Norway meluluskan resolusi yang menggesa kerajaan supaya bersedia mengiktiraf Palestin sebagai sebuah negara yang merdeka.

Cadangan itu dibuat pada Khamis oleh gabungan pemerintah sebagai tambahan kepada resolusi oleh parti-parti kecil yang menggesa pengiktirafan segera negara Palestin.

Usul itu diluluskan dengan majoriti besar di Parlimen.

Dokumen itu berkata, resolusi itu meminta kerajaan membuat persediaan mengiktiraf Palestin sebagai negara merdeka kerana pengiktirafan itu boleh memberi kesan positif kepada proses damai, tanpa menjadikan ‘perjanjian damai’ (antara dua pihak) sebagai syarat terakhir.

Meskipun pengiktirafan itu mungkin tidak berlaku masa terdekat, tetapi ia merupakan tanda kebimbangan terhadap perang Gaza dalam perhimpunan kebangsaan di seluruh Eropah.

Iceland, Sweden, Poland, Republik Czech dan Romania adalah antara negara yang telah memberikan pengiktirafan kepada negara Palestin.

Di Sepanyol, Perdana Menteri Pedro Sanchez, yang telah diundi semula berkuasa pada Khamis, memberitahu Parlimen, dia akan berusaha ke arah pengiktirafan Palestin oleh negaranya, termasuk Eropah.

Sejak 7 Oktober, beribu-ribu orang telah turun ke jalanan di seluruh Eropah sebagai solidariti kepada rakyat Palestin di tengah-tengah serangan udara ganas Israel di Semenanjung Gaza yang terkepung.

Manakala Kem Barat – Amerika Syarikat, Britain, Jerman, dan Perancis, pula sebaliknya telah menawarkan ‘sokongan teguh’ kepada Israel.

Terdahulu, Norway juga merupakan salah satu daripada beberapa negara Barat yang telah menyokong tuntutan Pertubuhan Bangsa-Bangsa Bersatu (PBB) untuk melaksanakan gencatan senjata.

Negara itu juga telah menyatakan dengan jelas bahawa serangan Israel yang telah membunuh dan mencederakan beribu-ribu orang awam dan kanak-kanak sangat melampaui batas dan melanggar ‘Rule of Law’. – Agensi


Turki kecam rancangan Israel bina penempatan haram baru

ANKARA, 17 Rabiulawal 1443H, Ahad – Turki mengecam negara pengganas Israel susulan rancangan Majlis Perancangan Tinggi meluluskan pembinaan 3,100 unit perumahan baru di pelbagai penempatan haram di Tebing Barat yang diduduki minggu depan.

“Polisi sepihak dan tidak sah, termasuk pengembangan pendudukan haram, yang memusnahkan visi penyelesaian dua negara, yang juga satu-satunya pilihan untuk penyelesaian konflik Palestin yang adil, berkekalan dan komprehensif, harus diakhiri,” kata Kementerian Luar Turki dalam satu kenyataan.

Berikutan itu, kementerian menggesa masyarakat antarabangsa mengambil tindakan bagi memastikan perlindungan tanah Palestin dan hak rakyat negara itu untuk mencapai keamanan dan kestabilan jangka panjang di rantau ini.

Berhubung tindakan negara haram menyenaraikan enam kumpulan hak asasi manusia Palestin sebagai organisasi pengganas pula, Kementerian Luar menyifatkan ia bertentangan dengan undang-undang antarabangsa.

Sebelum ini, Kementerian Kehakiman Israel mengharamkan kumpulan sokongan banduan Palestin, Addameer.

Antara kumpulan lain yang tersenarai termasuk Al-Haq, Pertahanan kanak-kanak Antarabangsa Palestin, Pusat Penyelidikan dan Pembangunan Bisan, Jawatankuasa Kesatuan Wanita Palestin dan Jawatankuasa Kesatuan Agrikultur.

Kementerian Pertahanan Israel menuduh kesemua kumpulan itu sebagai rangkaian organisasi yang aktif menyamar di sebalik misi kemanusiaan.- Agensi


Israel tangkap 607 rakyat Palestin setakat Ogos

RAMALLAH, 15 Safar 1444H, Isnin – Pasukan pengganas Israel menangkap 607 rakyat Palestin dari wilayah yang diduduki termasuk 59 kanak-kanak dan 13 wanita setakat bulan lalu.

Jumlah terkini itu didedahkan Suruhanjaya Hal Ehwal Tahanan, Kelab Tahanan Palestin, Persatuan Sokongan Tahanan dan Hak Asasi Manusia Addameer dan Pusat Maklumat Wadi Hilweh dalam satu kenyataan bersama.

Kenyataan itu berkata, jumlah tangkapan terbesar berlaku di bandar Baitulmaqdis yang diduduki setiap bulan, diikuti Hebron, Bethlehem dan Jenin.

Katanya, bulan Ogos menyaksikan sejumlah besar pelanggaran dan jenayah dilakukan pasukan pendudukan Israel, termasuk dasar hukuman kolektif serta pelaksanaan operasi penangkapan lebih teratur.

Pihak berkuasa pendudukan meneruskan pelanggaran dan tindakan balas mereka selepas memindahkan rakyat Palestin untuk siasatan serta ke pusat tahanan.

Pertubuhan-pertubuhan itu juga merekodkan pelbagai kecederaan yang dialami oleh tahanan, di mana beberapa daripadanya ditembak tentera rejim.

Mereka menyatakan bahawa terdapat kira-kira 4,650 tahanan Palestin di penjara Israel pada akhir Ogos, termasuk 32 wanita dan 180 tahanan bawah umur.

Katanya, seramai 743 tahanan pentadbiran juga direkodkan termasuk dua wanita dan empat kanak-kanak.

Kadar tangkapan tertinggi sepanjang Ogos adalah di Baitulmaqdis, di mana 148 rakyat Palestin ditangkap termasuk 30 kanak-kanak dan individu bawah umur serta tujuh wanita.

Ini diikuti 118 tangkapan di Hebron dan 96 lagi di Bethlehem.

Manakala, jumlah perintah tahanan pentadbiran yang dikeluarkan pada bulan itu mencapai 272 termasuk 143 perintah baharu dan 129 perintah pembaharuan. – Agensi


Hari ke-33 Mat Kilau kutip RM90 juta, atasi rekod Avengers: End Game

BANGI, 25 Zulhijjah 1443H, Isnin – Filem epik Mat Kilau: Kebangkitan Pahlawan terus memecah rekod ‘box-office’ dengan kutipan RM90 juta selepas 33 hari tayangan.

Jumlah itu sekali gus menyenaraikan karya terbitan Studio Kembara sebagai filem dengan kutipan tertinggi di negara ini, mengatasi Avengers: End Game yang mengutip RM87 juta.

Menurut Golden Screen Cinemas (GSC), Mat Kilau kekal sebagai filem nombor satu di Malaysia untuk tempoh lima minggu berturut-turut sejak ditayangkan pada 23 Jun lalu.

Pengarahnya, Syamsul Yusof mengakui terharu dan bersyukur dengan sambutan berterusan terhadap filem berkenaan.

“Air mata syukur… tiada kata melainkan Alhamdulillah. Saya dan seluruh team amat terharu. Terima kasih penonton masih terus beri kepercayaan pada karya kali ini dan kesemua filem saya sebelumnya.

“Sejak dari filem pertama hinggalah sekarang. InsyaAllah moga terus diberi ilham untuk filem akan datang,” katanya.

Beliau berkata, sambutan sekali gus membuktikan karya filem Melayu masih boleh berdiri sendiri dan ia adalah harapan baru kepada pawagam tempatan serta semua anak seni.

“Ayuh semua pengkarya filem, ayuh bersatu demi kita sama-sama majukan industri seni Malaysia,” katanya.

Sejak mula ditayangkan, filem yang diinspirasikan daripada sejarah benar tanah air itu telah mencetuskan fenomena dan membangkitkan semangat kepahlawanan apabila ramai yang berbusana Melayu dan bersilat ketika hadir ke pawagam.

Filem yang menelan kos RM8 juta itu dibarisi ramai pelakon hebat seperti Datuk Adi Putra, Beto Kusyairy, Fattah Amin, Wan Hanafi Su, Datuk Jalaluddin Hassan, Datuk Rahim Razali, Mubarak Majid, Shaharuddin Thamby, Namron, Ellie Suriaty, Khir Rahman dan pelakon dari seberang, Yayan Ruhian.


Tok Mat nafi terbabit skandal LCS

SEREMBAN, 24 Muharram 1445H, Jumaat – Menteri Pertahanan, Datuk Seri Mohamad Hasan menafikan terbabit dalam skandal projek pembinaan enam kapal tempur pesisir (LCS) seperti tular baru-baru ini selain menyifatkan dakwaan itu sebagai cubaan membunuh karakternya.

Mohamad, yang mesra dipanggil Tok Mat,  berkata dakwaan itu adalah tidak berasas memandangkan keputusan perolehan kapal berkenaan telah dibuat sebelum beliau menjawat jawatan tertinggi di Kementerian Pertahanan.

“Masa (perolehan) itu saya belum ada di Persekutuan (Parlimen) saya jadi Menteri Pertahanan pada bulan 11 tak masuk akal langsung, fitnah itu sengaja dibuat untuk pembunuhan karakter, dia nak musnahkan saya,” katanya ketika berucap pada program Malam Perpaduan Paroi di Dataran Senawang, di sini, malam tadi.

Sebelum ini, tular satu rakaman di Youtube milik Raja Petra Raja Kamarudin yang mendakwa Mohamad merupakan sebagai antara individu terlibat dengan skandal berkenaan.

Pembekalan enam LCS oleh Boustead Naval Shipyard Sdn Bhd (BNS) menjadi kontroversi selepas pendedahan bahawa projek berkenaan sepatutnya dilaksanakan dalam tempoh 10 tahun mulai 3 Oktober 2013 hingga 2 Oktober 2023 namun hanya siap 53.29 peratus setakat 31 Mei 2019.

Timbalan Pengerusi Barisan Nasional (BN) itu turut menafikan satu lagi dakwaan bahawa beliau akan dipecat daripada jawatan menteri kerana tidak sehaluan dengan Perdana Menteri, Datuk Seri Anwar Ibrahim susulan tidak turun berkempen bersama pemimpin utama negara itu pada Pilihan Raya Negeri (PRN) kali ini.

“Tahu tak Kementerian Pertahanan paling banyak dapat peruntukan khas daripada Perdana Menteri. Saya minta RM200 juta lulus untuk kita membaik pulih rumah tentera, baru-baru ini askar yang tak berpencen Perdana Menteri dengan murah hati meluluskan elaun khas bulanan RM300 bagi usia 60 tahun ke atas iaitu melibatkan hampir 50,000 anggota tidak berpencen.

“Saya minta jet pejuang, kapal perang, radar, kesemuanya lulus, ini pula nak mengadu domba mengatakan saya akan dipecat sebab saya tak bersama dalam kempen. Saya demam empat hari, 40 darjah suhu jadi janganlah mengadu domba, mengata saya macam-macam,” katanya.

Calon Dewan Undangan Negeri (DUN) Rantau mengingatkan para pengundi agar tidak terpengaruh dengan naratif bahawa Kerajaan Persekutuan akan tumbang jika keputusan pasca PRN tidak memihak kepada Kerajaan Perpaduan.

Katanya, dakwaan itu tidak berasas kerana apa sahaja keputusan PRN yang akan berlaku Sabtu ini, kerajaan Persekutuan tidak akan tergugat.

“…kerana ia telah pun ditubuhkan dan tidak mungkin kerajaan yang ditubuhkan dengan 2/3 majoriti ini tergugat di atas apa jua keputusan PRN kerana undang-undang Anti Lompat Parti telah pun dikuatkuasakan,” katanya.-  Bernama


100,000 meriahkan Masjid al-Aqsa pada Jumaat pertama Ramadan

BAITULMAQDIS, 3 Ramadan 1444H, Sabtu – Ratusan ribu jemaah Islam berpusu-pusu ke Masjid al-Aqsa Baitulmaqdis pada Jumaat pertama Ramadan untuk menunaikan solat Jumaat.

Keadaan berlalu dengan aman di tengah-tengah kawalan keselamatan yang ketat selepas beberapa bulan ketegangan dan keganasan yang semakin memuncak, lapor Reuters.

“Saya tidak dapat gambarkan betapa gembiranya saya dapat solat di Masjid al-Aqsa.

“Saya rumur 50 tahun dan mereka baru-baru mengenakan larangan keselamatan yang menghalang saya daripada datang ke sini,” kata Nasser Abu Saleh, seorang penduduk Tebing Barat bandar Hebron.

Kompleks masjid itu, tapak suci bagi umat Islam, mempunyai sejarah konfrontasi yang panjang, termasuk insiden pada 2021 yang mencetuskan perang 10 hari antara Israel dan gerakan perjuangan Gaza, Hamas.

Para jemaah berpusu-pusu masuk ke masjid  selepas Israel membenarkan lelaki Palestin berusia lebih 55 tahun, wanita dari semua peringkat umur dan kanak-kanak di bawah 12 tahun memasuki Baitulmaqdis tanpa permit.

Wakaf Muslim, penjaga yang menguruskan tapak yang menempatkan Masjid al-Aqsa, berkata, kira-kira 100,000 orang telah hadir untuk solat Jumaat pertama Ramadan.

Pada hari Ahad, pegawai Israel dan Palestin membuat perjanjian untuk mengurangkan keganasan, pada pertemuan di pusat peranginan Mesir di Sharm El-Sheikh.

Tebing Barat telah menyaksikan lonjakan konfrontasi dalam beberapa bulan kebelakangan ini.

Ia termasuk serbuan ketenteraan Israel hampir setiap hari dan keganasan yang semakin meningkat oleh peneroka Yahudi. – Agensi


Israel enggan serah cukai, PA mohon Qatar selesaikan masalah

BAITULMAQDIS, 23 Safar 1442H, Ahad – Pihak Berkuasa Palestin (PA) menyeru, Qatar menjadi orang tengah bagi mendesak negara haram Israel mengakhiri krisis cukai pendapatannya.

Media Asharq Al-Awsat pada Jumaat melaporkan, bahawa pegawai PA telah bertemu pegawai Qatar di Doha untuk membincangkan isu cukai pendapatan belum dibayar, yang dianggarkan bernilai lebih daripada AS$1 bilion.

Sumber turut mengesahkan para pegawai PA mengharapkan media Qatar menyelesaikan masalah dengan Israel tidak lama lagi.

Mei lalu, PA telah berhenti menerima cukai pendapatan, yang telah dikumpul oleh Israel atas nama mereka.

Perkara itu berlaku setelah Presiden Palestin, Mahmoud Abbad mengumumkan untuk menghentikan semua perjanjian bersama Israel, sebagai tindak balas terhadap rancangan rejim Zionis meluaskan jajahan di Tebing Barat yang diduduki.

Keadaan itu memaksa PA meminjam wang daripada bank tempatan bagi membayar gaji pekerjanya.

PA telah mengalami penurunan bantuan asing paling kritikal ketika ekonomi Palestin mengalami kemerosotan teruk akibat wabak pandemik COVID-19.

PA menjangkakan defisit anggaran untuk tahun ini berjumlah AS$1.4 bilion. -Agensi


Ku Nan bersalah terima rasuah RM2 juta

KUALA LUMPUR, 6 Jamadilawal 1442H, Isnin –  Bekas Menteri Wilayah Persekutuan, Datuk Seri Tengku Adnan Tengku Mansor didapati bersalah atas pertuduhan menerima rasuah RM2 juta daripada seorang ahli perniagaan empat tahun lepas.

Hakim Mahkamah Tinggi, Mohamed Zaini Mazlan memutuskan pendakwaan berjaya membuktikan kesnya melangkaui keraguan munasabah terhadap Tengku Adnan, yang menyambut ulang tahun kelahiran ke-70 semalam.

Tengku Adnan, atau lebih dikenali sebagai Ku Nan, didakwa dalam kapasitinya sebagai seorang penjawat awam iaitu Menteri Wilayah Persekutuan, telah menerima untuk dirinya wang berjumlah RM2 juta daripada ahli perniagaan Tan Sri Chai Kin Kong yang juga Pengarah AKSB melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.

Ahli Parlimen Putrajaya itu didakwa melakukan perbuatan itu di CIMB Bank Berhad, Cawangan Pusat Bandar Damansara di sini pada 14 Jun 2016.

Tengku Adnan dituduh mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.

Dalam penghakimannya, Mohamed Zaini berkata tiada keterangan yang menunjukkan bahawa tertuduh mengeluarkan wang RM2 juta daripada akaun Tadmansori untuk perbelanjaan Pilihan Raya Kecil (PRK) Sungai Besar, Selangor dan Kuala Kangsar, Perak.

“Tidak diragukan lagi bahwa RM2 juta tetap ada di dalam akaun Tadmansori untuk kepentingan tertuduh dan tidak membayar perbelanjaan dua pilihan raya kecil itu. Dia telah menggunakan Tadmansori sebagai pelindung kepada perbuatan jenayahnya,” kata hakim.

Mohamed Zaini berkata, tertuduh gagal menimbulkan keraguan munasabah terhadap kes pendakwaan.

“Saya dapati tertuduh bersalah dan menyabitkannya bersalah atas pertuduhan berkenaan,” kata hakim yang mula membaca penghakimannya pada 9.38 pagi.

Mahkamah berehat selama 45 minit bagi membolehkan pendakwaan dan pembelaan menyediakan hujah sebelum hakim menjatuhkan hukuman terhadap tertuduh.

Pendakwaan diketuai Timbalan Pendakwa Raya, Julia Ibrahim manakala peguam Datuk Tan Hock Chuan mengetuai pasukan pembelaan.- Bernama


Dasar Wanita Negara masih belum berjaya diperkasakan: Pemudi BERJASA

1. SATU ketika dahulu kita biasa mendengar ungkapan “ Pemuda Harapan Bangsa, Pemudi Tiang Negara”. Bila direnung sedalamnya, ungkapan ini memang ada asasnya.

2. Jika kita membicarakan soal pembinaan sebuah negara, kita tidak dapat lari dari mengiktiraf peranan golongan wanita yang menjadi tulang belakang kepada sebuah kemajuan serta peradaban sesebuah negara dan ketamadunan.

3. Saya ingin mengajak kita menelusuri satu sirah ketika penghijrahan Nabi Muhammad SAW bersama Saidina Abu Bakar dari Mekah ke Madinah.

Dalam kisah perjalanan agung ini, sejarah merakamkan peranan signifikan Saidatina Asma’ Binti Abu Bakr dalam peristiwa tersebut.

Dengan misi yang berbahaya ditambah dengan keadaan diri yang sedang sarat mengandung, Asma’ menggalas tugas menghantar bekalan makanan kepada baginda berdua sehingga misi penghijrahan berlaku.

Hasilnya, sumbangan yang nampak kecil itu sebenarnya sangat membantu dalam membentuk sebuah negara Islam Madinah.

4. Dalam konteks negara kita yang tercinta pula, peranan kaum wanita dalam pembangunan sebuah negara juga adalah besar.

Sejak tahun 1970-an, perangkaan menunjukkan penghijrahan wanita dari desa ke kota telah meningkat dengan pesat.

Kesan perubahan sosio-budaya ini telah mewujudkan masyarakat bandaran dan masyarakat yang menuju ke arah zaman perindustrian matang yang telah meningkatkan pelbagai industri perkhidmatan, perindustrian dan sebagainya.

5. Setelah lebih 60 tahun merdeka, fungsi dan peranan golongan wanita dalam membangunkan negara semakin besar dan signifikan.

Namun disebalik kemajuan tersebut, tersimpan realiti pahit yang perlu dirawat secepat mungkin.

6. Pembangunan teknologi yang pesat tanpa dipandu oleh wahyu telah menyumbang kepada terhakisnya jati diri dan identiti sebenar remaja dan muda-mudi kita.

Kemasukan budaya luar yang mengagungkan artis K-Pop secara berlebihan contohnya, tidak ketinggalan juga pembikinan video gelek dengan aksi menggiurkan yang menggunakan aplikasi Tik Tok, serta sesetengah golongan ini sanggup melakukan apa sahaja demi mendapat pengikut yang ramai di media sosial seperti Youtube amat mendukacitakan.

7. Dasar Wanita Negara yang dirangka untuk menghapuskan gambaran-gambaran yang merendahkan maruah dan imej wanita nampaknya masih belum berjaya diperkasakan.

Pertambahan pendaftaran pengguna laman sosial Sugar Book, iaitu satu platform yang mempromosikan pelacuran secara terbuka bertambah dengan pesat di negara kita.

8) Selain itu, Dasar Wanita Negara berkaitan undang-undang undang‐undang perlindungan daripada keganasan rumahtangga, pemberhentian dan eksploitasi dalam pekerjaan dan bagi mangsa rogol dan keganasan juga kelihatan masih belum berjaya diperkasakan.

9) Buktinya, terdapat peningkatan laporan mengenai keganasan rumah tangga yang direkodkankan oleh perkhidmatan hotline Talian Kasih, di mana sebanyak lebih daripada tiga kali ganda pada bulan Mei berbanding pada tahap awal Perintah Kawalan Pergerakan (PKP) pada tahun lalu.

10) Justeru, Pemudi BERJASA bersama sayap Wanita BERJASA akan memperjuangkan isu ini dengan lebih serius demi memperkasakan institusi kekeluargaan yang menjadi nukleas dalam kestabilan kelompok masyarakat serta negara.

11) Pemerkasaan kesedaran serta latihan dalam bentuk kempen-kempen kesedaran, pendidikan berterusan melalui saluran media sosial serta kerja-kerja kebajikan akan terus dilaksanakan bagi melahirkan modal insan yang berwibawa dan berintegriti.

12) Bersempena dengan bulan Sambutan Hari Wanita pada bulan Mac ini, Pemudi Berjasa ingin menyeru seluruh remaja, belia dan wanita Malaysia dengan seruan 3B:

a) Bangunkan potensi diri dan didik diri agar mempunyai matlamat hidup yang jelas
b) Bina Identiti Watan Malaysia yang memiliki jatidiri Melayu-Islam
c) Bersama Berjasa dalam mengubah lanskap politik tanah air, serta memilih kepimpinan baru negara yang berwibawa dan mempunyai agenda

13) Akhir seruan, marilah kita mengambil iktibar daripada kisah-kisah wanita yang disebut di dalam Al Quran seperti Maryam yang menjaga kehormatannya,

Asiah isteri Firaun yang teguh jati dirinya, serta Balqis yang memimpin watannya menuju kepada agama.

Teguh rumah kerana tiang, teguh bangsa kerana ibu yang mendidiknya.

Wallahu’alam.

Nor Azliza Rajiain
Ketua Pemudi
Parti BERJASA Malaysia


SAR digerak saksi dakwa nampak pesawat terhempas di Tg Bungah

GEORGE TOWN, 2 Safar 1442H, Ahad – Polis bersama beberapa agensi lain menjalankan operasi mencari dan menyelamat (SAR) di kawasan laut petang tadi selepas menerima laporan daripada saksi memaklumkan dia bersama rakannya ternampak sebuah pesawat ringan dipercayai telah terhempas sebelum terjunam ke dalam laut berhampiran Tanjung Bungah, di sini hari ini.

Ketua Polis Daerah Timur Laut ACP Soffian Santong berkata sehingga pukul 6.30 petang tadi pihaknya tidak menemui sebarang petunjuk atau bangkai pesawat yang didakwa terjatuh itu.

“Operasi dihentikan berikutan cuaca semakin gelap dan kemungkinan ia akan disambung esok jika kami mendapat maklumat terbaru mengenai kejadian tersebut. Polis juga setakat ini tidak menerima laporan berhubung pesawat terhempas dari Jabatan Penerbangan Awam (DCA),” katanya ketika dihubungi Bernama di sini hari ini.

Katanya dua lelaki itu memaklumkan mereka ternampak pesawat berwarna gelap tersebut terhempas kira-kira 2 petang sebelum memaklumkan kejadian berkenaan kepada pihak berkuasa untuk tindakan selanjutnya.

Katanya beliau meminta kerjasama orang ramai yang mempunyai maklumat atau melihat kejadian pesawat terhempas itu agar tampil menyalurkan maklumat kepada pihak polis bagi membantu siasatan.

“Selain itu, polis juga meminta sesiapa yang kehilangan ahli keluarga terdiri daripada juruterbang pesawat agar tampil membuat laporan polis kerana setakat ini kami memang tidak menerima sebarang laporan daripada keluarga mangsa,” katanya.

Terdahulu, tular di laman sosial seorang lelaki membuat laporan polis selepas dia dan rakannya ternampak sebuah pesawat ringan terhempas sebelum terjunam terus ke dalam laut ketika mereka berada di kawasan pantai di Tanjung Bungah hari ini.

Menurut saksi itu, kejadian tersebut berlaku sangat pantas dan terdapat asap keluar daripada pesawat berkenaan sebelum ia terjunam ke dalam laut.

Berikutan itu, orang ramai mula membanjiri kawasan pantai tersebut untuk melihat operasi mencari dan menyelamat yang dijalankan pihak berkuasa di kawasan laut termasuk Angkatan Pertahanan Awam. – Bernama


UAE rancang hantar misi ke Marikh

DUBAI, 18 Zulkaedah 1441H, Jumaat – Emiriah Arab Bersatu (UAE) kini dalam perancangan untuk menyertai negara elit lain dengan menghantar misi ke Marikh.

Negara itu sebelum ini dikenali apabila berjaya membangunkan program tenaga nuklear dan menghantar manusia ke angkasa.

UAE bukan sahaja terkenal dengan bangunan pencakar langit dan tarikan pelancongan mega, tetapi kini sedang berusaha untuk menjadi dunia Arab pertama menghantar misi mengorbit Marikh sama seperti Amerika Syarikat (AS), India, Soviet Union dan Agensi Angkasa Lepas Eropah.

Misi berkenaan adalah sempena ulang tahun ke-50 penyatuan UAE, dengan kapal angkasa lepas tanpa pemandu dikenali sebagai ‘Hope’ dijangka tiba ke sasaran pada Februari tahun depan, selepas dilancarkan pada 15 Julai depan di Pusat Angkasa Lepas Tanegashima, Jepun.

Walaupun objektif misi itu untuk menyediakan gambaran komprehensif perubahan dinamik cuaca dalam atmosfera Marikh bagi membuka laluan untuk penemuan saintifik, ia adalah asas untuk sasaran yang lebih besar, iaitu membina penempatan manusia di Marikh menjelang 100 tahun akan datang.

Sementara itu, Dubai melantik arkitek untuk memberi gambaran sebuah bandar Marikh dan membinanya di kawasan gurun negara itu sebagai ‘Bandar Sains’ dengan kos sekitar 500 juta dirham (RM580.9 juta).

Hazza al-Mansouri pada September tahun lalu menjadi rakyat UAE pertama berada di angkasa lepas, apabila menjadi sebahagian daripada tiga krew yang terbang dalam roket Soyuz dari Kazakhstan.

Beliau kembali ke Bumi selepas selesai misi selama lapan hari, sekali gus menjadikannya sebagai orang Arab pertama melawat Stesen Angkasa Antarabangsa (ISS).

Menjelang pelancaran misi ke Marikh, UAE membuka pintu kepada orang Arab di seluruh rantau itu untuk mengambil bahagian dalam program angkasanya selama tiga tahun. -Agensi


‘Saya takkan lari walau badai taufan melanda: Ahmad Faizal

PUTRAJAYA, 1 Rabiulakhir 1444H, Khamis – “Saya tidak akan lari ke mana-mana, saya akan kekal (bertanding) di situ (Parlimen Tambun) walau badai taufan datang melanda,” kata penyandang kerusi Parlimen itu Datuk Seri Ahmad Faizal Azumu.

Timbalan Presiden Bersatu itu berkata, demikian bagi menegaskan pendiriannya yang dijangka berhadapan dengan Pengerusi Pakatan Harapan (PH) Datuk Seri Anwar Ibrahim di Parlimen Tambun pada Pilihan Raya Umum ke-15 (PRU15) ini, selepas gabungan itu mengumumkan Anwar sebagai calon Perdana Menteri.

Ahmad Faizal berkata, jika PH menamakan Anwar, yang juga presiden PKR sebagai calon perdana menteri, beliau akan membawa dirinya sebagai anak jati yang akan berkhidmat untuk rakyat tempatan.

“Yang penting bukan sebab Anwar Ibrahim, bukan sebab Peja (Ahmad Faizal). Yang pentingnya adalah rakyat,” katanya kepada pemberita selepas Majlis Penutup Forum Eksekutif Muda Global 2022 (FEMG22) di Putrajaya Marriott Hotel, hari ini.

Pada PRU14, Ahmad Faizal yang bertanding atas tiket PH menggunakan logo PKR, menang dalam pertembungan tiga penjuru menentang calon Barisan Nasional (BN) dan PAS, selepas menerima 38,661 undi, dengan majoriti 5,320 undi.

Terdahulu Pengerusi Perikatan Nasional (PN) Perak yang juga Menteri Belia dan Sukan itu dalam ucapan penutup FEMG22 berkata beliau berharap agar golongan belia berusia 18 tahun ke atas dapat melaksanakan tanggungjawab sebagai rakyat Malaysia dengan mengundi pada PRU15 ini.

“Inilah masanya para belia memilih pemimpin yang menerajui pentadbiran negara. Saya percaya para belia cukup matang untuk melaksanakan tanggungjawab ini demi kepentingan serta masa hadapan yang lebih gemilang.

“Pilihlah pemimpin yang benar-benar memahami denyut nadi rakyat dan sentiasa meletakkan kepentingan negara di tahap yang tertinggi,” katanya.

FEMG22 yang menyasarkan belia sektor awam di dalam dan luar negara dianjurkan sebagai platform dua hala antara pemimpin negara dan pemimpin muda sektor awam dalam menyuarakan pandangan bagi mencorak negara pada masa hadapan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Gencatan senjata Palestin: Malaysia gesa tumpu bantuan kemanusiaan

KUALA LUMPUR, 9 Syawal 1442H, Jumaat – Malaysia menggesa dunia menumpukan perhatian kepada bantuan kemanusiaan dan pembangunan semula untuk rakyat Palestin susulan gencatan senjata Israel-Hamas pada lewat Khamis.

Mesir bertindak sebagai orang tengah untuk perjanjian gencatan senjata itu.

Menteri Luar Datuk Seri Hishammuddin Tun Hussein menerusi Twitternya pada Jumaat berkata:

“Sekarang kita perlu tumpukan kepada bantuan kemanusiaan dan pembangunan semula untuk rakyat Palestin”.

Kabinet Keselamatan Israel pada Khamis bersetuju menghentikan serangan di Semenanjung Gaza yang dikepung dan menerima perjanjian gencatan senjata dengan Hamas.

Seramai 232 rakyat Palestin, termasuk 65 kanak-kanak dan 39 wanita terbunuh dalam serangan Israel ke atas Gaza sejak 10 Mei lalu.

“Serangan Israel telah menyebabkan ratusan orang terkorban dan ribuan lagi cedera.

“Malaysia menzahirkan ucapan takziah kepada semua mangsa,” tambah Hishammuddin. – Bernama


Gempa bumi lemah dikesan di Kundasang

KOTA KINABALU, 26 Muharram 1442H, Sabtu – Gempa bumi lemah berukuran 3.4 pada skala Richter dikesan berlaku di Kundasang pada 6.20 pagi tadi.

Jabatan Meteorologi Malaysia (MetMalaysia) menerusi kenyataan memberitahu gempa bumi itu berlaku di koordinat 6.1 darjah utara dan 116.6 darjah timur di Kundasang.

“Gempa bumi itu dikesan 12 kilometer barat laut dari Ranau dengan kedalaman 10 kilometer.

“Gegaran mungkin dirasai di sekitar Kundasang dan Ranau. Jabatan Meteorologi Malaysia akan terus memantau keadaan ini,” menurut kenyataan itu hari ini.

Sementara itu, Pusat Gerakan Operasi Jabatan Bomba dan Penyelamat Malaysia Negeri Sabah setakat ini tidak menerima apa-apa laporan kejadian tidak diingini akibat gempa bumi lemah itu.

Khamis lepas, satu gempa bumi lemah berukuran 3.2 skala Richter turut dikesan berlaku di Semporna. – Bernama


Brazil benarkan rakyat Ukraine masuk melalui visa kemanusiaan

RIO DE JANEIRO, 27 Rejab 1443H, Selasa – Presiden Brazil, Jair Bolsonaro mengumumkan berhasrat membuka pintu dan membenarkan rakyat Ukraine memasuki negara ini melalui visa kemanusiaan.

Menerusi temu bual bersama saluran TV Jovem Pan, Bolsonaro berkata, kerajaan Persekutuan kini sedang mengkaji visa kemanusiaan kepada rakyat Ukraine untuk datang ke Brazil.

Katanya, keputusan berkenaan akan dikeluarkan oleh kerajaan Persekutuan dalam masa terdekat.

Beliau dalam masa sama menambah, negara ini bersedia melakukan apa sahaja yang bersesuaian bagi menerima kehadiran rakyat Ukraine.

Ketika ditanya mengenai sekatan terhadap Russia, Bolsonaro berkata, situasi yang berlaku mampu menjejaskan Brazil yang bergantung kepada negara itu dalam sektor pertanian.

“Kami akan bekerjasama dengan duta kami supaya Brazil tidak terlepas pandang akibat daripada perkara ini.

“Bagaimana kami boleh memberi makan kepada rakyat kami dengan selamat? Sekiranya tanpa baja, kami kehilangan produktiviti dan negara akan mempunyai pengeluaran yang semakin berkurangan?” katanya.

Sehingga kini, Brazil bergantung kepada import untuk keperluan baja, dengan Russia merupakan pembekal terbesar bagi nitrogen campuran, fosforus dan kalium. – Agensi